ועדת הפנים ואיכות הסביבה, כנסת 18, פרוטוקול מספר 220, 2010-06-29 11:00

דוד אזולאי: צהרים טובים.

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: על סדר היום המצב הקשה בחופי הכנרת לאחר שהועברו להיות תחת אחריות איגוד ערים כנרת, הצעה של חברת הכנסת אורלי לוי אבקסיס.

דוד אזולאי: בדרך כלל כאשר מגיעה אלינו מנשיאות הכנסת הצעה לדיון מהיר, ועל-פי התקנון, אנו משתדלים לקיים את הדיון מהר ככל האפשר.

דוד אזולאי: זאת בקשה של היוזמת חברת הכנסת אורלי לוי אבקסיס.

דוד אזולאי: מייד נאפשר לה לומר את דבריה בפתח הדיון הזה, אולם אבקש קודם כול לראות מצגת במשך 5 דקות.

דוד אזולאי: בבקשה.

יוסי ורדי: בוקר טוב.

יוסי ורדי: אני יושב-ראש איגוד ערים כנרת וראש המועצה האזורית עמק הירדן.

יוסי ורדי: בוקר טוב לחברת הכנסת אורלי לוי אבקסיס.

יוסי ורדי: ראשית, אני רוצה להודות ליושב-ראש הוועדה על קיום הדיון.

דב חנין: גם לחברת הכנסת אורלי לוי אבקסיס שהיא היוזמת של הדיון הזה.

יוסי ורדי: בוודאי, בראש ובראשונה לה.

יוסי ורדי: הדיון הזה חשוב לנו, קודם כול כי אנו לא רק סבורים אלא גם יודעים שכותרתו שגויה והמצב בחופי הכנרת טוב יותר מאשר היה בעבר, ויהיה עוד טוב יותר בעתיד.

יוסי ורדי: את זה כולנו צריכים לזכור.

יוסי ורדי: לא אדבר כאן בהרצאה ארוכה על כל מה שהכנו.

יוסי ורדי: אם זה יעניין אתכם, חולקה לכם חוברת.

יוסי ורדי: היוזמה להקמת האיגוד, שהחלה בהחלטת ממשלה והוכנה כהצעת חוק סביב השולחן הזה – חבר הכנסת דב חנין היה אחד הפעילים המרכזיים, ואני מודה לו על כך – נבעה מן העובדה שסביב הכנרת יש 29 גופים בעלי מעמד סטטוטורי שיש להם יד ורגל.

יוסי ורדי: הם לא בדיוק מדברים ביניהם, אין ביניהם תיאום, ולפעמים יש גם ניגוד אינטרסים – ג'ונגל גדול.

יוסי ורדי: לכן סברנו שהיוזמה הזאת נכונה.

יוסי ורדי: היינו מעורבים ביוזמה והגענו באפריל 2008 לקריאה שנייה ושלישית של החוק שמכוחו קם האיגוד.

יוסי ורדי: האיגוד קם בספטמבר 2008 והוא קיים רק תקופה קצרה.

יוסי ורדי: אני לא מכיר שום גוף שלטוני שבתקופה כל-כך קצרה עשה כל-כך הרבה.

יוסי ורדי: מי שיעיין בחוברת יראה את מהות הפעולות והפעילות שהצלחנו לעשות בתקופה כל-כך קצרה.

יוסי ורדי: לדוגמה, מינהל מקרקעי ישראל, שהוא בעל הקרקע, במשך עשרות שנים לא נקט יוזמה ולא עשה.

יוסי ורדי: אנחנו באנו לשטח ומצאנו מציאות קשה מאוד, מורכבת מאוד, כאשר עד היום אין לאיגוד ערים כנרת זכויות בקרקע.

דוד אזולאי: אני מציע שנדלג על המצגת.

דוד אזולאי: תשמע את הדברים ואחר-כך תוכל להגיב, כדי שלא נחזור על הדברים פעמיים.

יוסי ורדי: אסיים אולי בכמה נתונים פשוטים שחשוב לי שהוועדה תדע אותם.

יוסי ורדי: האיגוד מתוקצב על-ידי אוצר המדינה במסגרת ספר התקציב.

יוסי ורדי: הכסף מגיע דרך משרד הפנים.

יוסי ורדי: בשנת 2008 כאשר קם האיגוד היקף התקציב עמד על 9.8 מיליון שקלים.

יוסי ורדי: היה ברור שגם בשנת 2008 וגם בשנת 2009 ייעשו הרבה מאוד פעולות הכנה.

יוסי ורדי: בשנת 2010 אנו כבר עם תקציב מקוצץ.

דוד אזולאי: קיבלתם אותו?

יוסי ורדי: עדיין לא.

יוסי ורדי: התקבל חלק מן התקציב בלבד, אבל אני מעריך שנקבל את כולו.

יוסי ורדי: המשימות שעומדות לפנינו הן הרבה מעבר לזה.

יוסי ורדי: פנינו למשרד האוצר וביקשנו תקציב תוספתי של עוד כ-14 מיליון שקל, כדי שנוכל לעמוד במטלות שלנו, בעבודה שלקחנו על עצמנו.

יוסי ורדי: צריך להבין שנדרשת עבודת הכנה גדולה מאוד כדי שאיגוד ערים כנרת יוכל לפעול.

יוסי ורדי: לדוגמה, התקבלה החלטה ביוזמתנו במועצה הארצית לתכנון ובנייה, הוראה להקמת צוות תכנון לשינוי תמ"א 13.

יוסי ורדי: אי אפשר לתקוע בחופי הכנרת ולו ברזל אחד, כי אי אפשר להוציא היתר בנייה לשום פעולה מכוח חוק התכנון והבנייה.

יוסי ורדי: לכן הוקם צוות והאיגוד משקיע בזה מתקציבו 1.5 מיליון שקל השנה, וימשיך להשקיע כי זאת הדרך היחידה לשנות את המציאות הסטטוטורית, כדי שאפשר יהיה לשנות את המציאות בכנרת.

יוסי ורדי: כולנו לא מרוצים מן המציאות בכנרת, אין בזה חדש.

יוסי ורדי: אנחנו קמנו ופועלים כדי לשנות את המציאות הזאת בשלושה נושאים.

יוסי ורדי: השכבה הראשונה, המקרקעין.

יוסי ורדי: כל עוד לא יוסדרו הזכויות של האיגוד במקרקעין לא נוכל לפעול.

יוסי ורדי: השכבה השנייה, לא נוכל להוציא מכרזים לתפעול החופים כפי שהחוק קובע, ואנחנו נעבוד על-פי החוק.

יוסי ורדי: לא נוכל לפתח שום דבר, אפילו לא להעמיד עמדת שומר, כי אין תב"ע שמכוחה אפשר להוציא היתר בנייה.

יוסי ורדי: והשכבה השלישית היא השכבה התפעולית, והיא המורכבת ביניהן – איך פועל חניון חוף, אילו שירותים צריך לתת בו, בעד איזה מחיר, מה לא לשלם, מה כן לשלם.

יוסי ורדי: קבענו סל שירותים שהוא היעד שלנו, שכל זכיין שיזכה במכרז מחויב לתת אותם.

יוסי ורדי: בסך הכול נעשתה עבודה רבה מאוד.

יוסי ורדי: אני מבקש להעיר עוד שתי הערות ובזה לסיים.

יוסי ורדי: צריך לזכור שמאחורי ה"עליהום" על האיגוד עומדים כמה גופים פרטיים שכתוצאה מפסקי-דין חלוטים נאלצו לצאת ממקטעי החוף שלהם.

יוסי ורדי: האיגוד נכנס לשם ולקח את המקטעים הללו לתפעול עצמי של האיגוד.

יוסי ורדי: זאת לא כוונתנו.

יוסי ורדי: אנחנו צריכים להוציא מכרזים.

יוסי ורדי: כאשר התנאים יבשילו המכרזים ייצאו.

יוסי ורדי: האנשים האלה, שבאמת השקיעו חלק גדול מחייהם לקיום החוף ולפיתוחו, ואין לי שום טענה אליהם, רק בית-המשפט קבע שהם צריכים לצאת משם, הם יעשו הכול כדי להכפיש את האיגוד ולהוכיח שהאיגוד לא צריך היה לקום ושהוא עובד לא נכון.

ניצן הורוביץ: היעדר תב"ע לא מונע מכם לנקות את החוף.

יוסי ורדי: תיכף אגיד על זה מילה.

יוסי ורדי: אין ויכוח בכלל, אין שום הסבר ואין מילים – חופי הכנרת צריכים להיות נקיים, ולא חשוב איך ועל-ידי מי, וזה יהיה, כי זה חלק מן המטרות שלנו.

אורלי לוי אבקסיס: עכשיו זה לא קיים.

אורלי לוי אבקסיס: עשיתי "סובב כנרת", דרך אגב.

יוסי ורדי: היתה תקלה שאנחנו לוקחים עליה אחריות.

יוסי ורדי: 8 ימים לפני ליל הסדר האיגוד נאלץ לקחת על אחריותו 3 חופים במזרח הכנרת.

יוסי ורדי: ההתארגנות שם היתה בעייתית מאוד, ומספיק שמצלמה אחת היתה שם אז תמונה מחליפה אלף מילים.

יוסי ורדי: אין על כך דיון.

יוסי ורדי: זאת אחריותנו המלאה.

יוסי ורדי: זה יהיה, ואני אזמין אתכם.

יוסי ורדי: ביקשתי גם מיושב ראש הוועדה שהוועדה תערוך סיור ותראה מציאות שונה, עם כל הקושי, ולא אלאה אתכם מה עַם ישראל עושה בחופים, איזה ונדליזם.

יוסי ורדי: אבל זאת האחריות שלנו ואנחנו נקיים אותה.

דוד אזולאי: תודה רבה.

דוד אזולאי: חברת הכנסת אורלי לוי אבקסיס, בבקשה.

אורלי לוי אבקסיס: הקשבתי לדברים שנאמרו ואני חייבת קודם כול לשים דברים על השולחן, שחלילה וחס לא יתפרש כאילו אני עושה דברו של מישהו.

אורלי לוי אבקסיס: קיבלנו גם שיחות טלפון כביכול אני מריונטה של מישהו.

אורלי לוי אבקסיס: אינני מכירה את הזכיינים הפרטיים, אין לי איתם שום קשר, לא היה לי, וגם בזמן הזה לא נוצר שום קשר פרטי.

אורלי לוי אבקסיס: אני לא מכירה אותם באופן אישי.

אורלי לוי אבקסיס: אולי דווקא את חלק מאנשי איגוד ערים כנרת אני כן מכירה באופן אישי, אבל כאן צריך להפריד בין החובה שלי, החובה הציבורית, ובין ההכרות האישית עם האנשים.

אורלי לוי אבקסיס: כאן אני עושה הפרדה, ויש אנשים שכעסו עליי בשל כך.

אורלי לוי אבקסיס: אני חייבת להגיד שבאיזה אופן – וייתכן שזה לא כשר ולא טוב – ניסו להפעיל עליי לחצים.

אורלי לוי אבקסיס: אבל את זה אני שמה בצד.

אורלי לוי אבקסיס: אני רוצה לשים כאן על השולחן – אמרת: מראה עיניים טוב מאלף מילים – ממראה העיניים שלי.

אורלי לוי אבקסיס: לקחתי יום חופש.

אורלי לוי אבקסיס: הציעו לי מאיגוד ערים כנרת לערוך איתם סיבוב אך סברתי שזה יהיה לא ראוי ולא נכון ובסיור כזה אני אלך לאן שיוליכו אותי ואראה את מה שניקו לפני שהגעתי וזה לא ישרת את המטרה.

אורלי לוי אבקסיס: לכן באחד מימי החופש שלי ערכתי סיור בחופי הכנרת, וגם צילמתי בפלאפון, ובדקתי בעיניי, כך שאף אחד לא ייתן לי נתונים כאלה או אחרים.

אורלי לוי אבקסיס: חברים, ראיתי חופים סגורים, חופים שכילדה הייתי רגילה לבקר מהם.

אורלי לוי אבקסיס: כעת גם אין לי יותר מדי זמן, אבל ראיתי חופים סגורים.

אורלי לוי אבקסיס: חוף "לבנון" היה סגור והשומר אמר לי שהוא פתוח רק בסופי שבוע.

אורלי לוי אבקסיס: חבל, כואב הלב.

דוד אזולאי: אולי למען הסדר הטוב תגידי לנו באילו ימים זה היה.

אורלי לוי אבקסיס: זה היה ביום חמישי.

דוד אזולאי: תגידי לנו תאריכים כדי שיוכלו להתייחס.

אורלי לוי אבקסיס: הייתי בחוף "לבנון", בחוף "חלוקים" ובחוף "האון".

אורלי לוי אבקסיס: הייתי בכל הנתיב הזה.

אורלי לוי אבקסיס: אני כבר לא זוכרת את שמות כל החופים.

יוסי ורדי: מה זה חוף "האון"?

יוסי ורדי: אני לא מכיר.

אורלי לוי אבקסיס: החוף שמחובר לקיבוץ האון.

יוסי ורדי: החוף הזה איננו באחריות האיגוד.

דוד אזולאי: לכן סברתי שטוב שהיא תזכיר שמות ותוכלו להתייחס.

אורלי לוי אבקסיס: חוף "עין גב" גם לא נמצא באחריותכם?

יוסי ורדי: לא.

יוסי ורדי: יש 14 מקטעי חוף שהחוק קבע שהאיגוד אחראי לניקיונם והפעלתם.

יוסי ורדי: חוף "חלוקים" נמצא באחריותנו.

אורלי לוי אבקסיס: וחוף "גופרה"?

יוסי ורדי: כן.

אורלי לוי אבקסיס: אני מבקשת להסביר דבר פשוט.

אורלי לוי אבקסיס: כשראיתי כצופה מן הצד את השמחה הגדולה מאוד על שהורידו מחסומים ואמרו "עכשיו החוף נגיש לכולם", היתה כאן מטרה מסוימת.

אורלי לוי אבקסיס: אין בכוונתי להגיד שהפתרון הנכון הוא הפעלה על-ידי זכיינים.

אורלי לוי אבקסיס: אני סבורה שהזכיינים הפרטיים הם לא הפתרון.

אורלי לוי אבקסיס: נתנו לכם את הקרדיט, את המנדט לטפל באותם חופים על מנת להנגיש אותם לכל עם ישראל, גם למי שאין הפרוטה מצויה בכיסם.

אורלי לוי אבקסיס: אולם כאשר אנו באים לבדוק את זה בשטח – ואני בדקתי את זה בשטח – מסתבר שמי שאין לו אפשרות לשלם 55 שקלים ויותר, וזה מגיע עד למעלה מ-100 שקלים עבור חניה, לא יכול ליהנות מחופי הכנרת.

אורלי לוי אבקסיס: שלא לדבר על מצב חופי הכנרת היום.

אורלי לוי אבקסיס: כנראה שלזכיין פרטי היה אינטרס כלשהו לנקות את המקום כדי להוות גורם משיכה לאנשים שיבואו וישלמו מכיסם.

אורלי לוי אבקסיס: המחירים אז ועכשיו כמעט זהים, אבל בעבר היו נותנים שירותים מסוימים, היו שם מקומות מוצלים שהיום לא ראיתי.

אורלי לוי אבקסיס: כאן בצילום אני רואה מקום מוצל, אבל אני לא ראיתי מקומות מוצלים כאשר ביקרתי שם, לא ראיתי את כל הצלונים למיניהם.

אורלי לוי אבקסיס: מסתבר גם שבחלק מן המקומות יש גם זכיינים פרטיים שמשכירים כיסאות.

אורלי לוי אבקסיס: אין בלבי עליהם, אם הם מוצאים את מקום פרנסתם שם יופי.

אורלי לוי אבקסיס: הבעיה מה קורה עם אדם שמגיע לשם ואין לו כסף לשכור כיסא ב-30 שקלים אלא רוצה רק למצוא מקום להושיב את הילדים שלו כדי שייהנו מן הים.

אורלי לוי אבקסיס: מה קורה אתו?

אורלי לוי אבקסיס: אני מבקשת לקרוא לכם מכתב שכתב אדם שרציתי מאוד שיגיע לישיבה הזאת אך הוא החליט לא להגיע, כנראה כי הופעלו עליו לחצים.

אורלי לוי אבקסיס: "ב-25 השנים האחרונות אני חי, נושם ועובד בחוף גופרה שליד הכנרת.

אורלי לוי אבקסיס: אני מאמין כי לעם ישראל מגיע להגיע לכנרת ללא תשלום ולקבל את השירות הטוב ביותר.

אורלי לוי אבקסיס: אני מאמין כי מישהו חייב לשלם עבור שירות זה.

אורלי לוי אבקסיס: עד כה, מי שמימן את השירות היו מפעילי החופים, שגבו תשלום בכניסה ובעזרתו נתנו את השירות הטוב ביותר שהם יכלו לתת".

אורלי לוי אבקסיס: בהמשך הוא כותב שהוקם איגוד ערים כנרת, נחקק חוק, הוקצבו מיליונים והפעילות התחילה.

אורלי לוי אבקסיס: "איגוד ערים כנרת, מכוח החוק, השתלט על שטח של 300 מטרים לתוך הים עד כביש סובב כנרת.

אורלי לוי אבקסיס: איגוד ערים כנרת סגר את כל החופים אשר היו פתוחים חינם או בתשלום לרשות הציבור ("שיטים", "כורסי", "דיאמונד הד", "צאלון" וכדומה).

אורלי לוי אבקסיס: איגוד ערים כנרת במכוון מתעלם מהעשבייה (גומא, סוף, קנה, שיטים) ההולכת ומשתלטת על שטח נסיגת המים.

אורלי לוי אבקסיס: בעקבות זאת חופים רבים לא ניתן בהם להיכנס לים".

אורלי לוי אבקסיס: נכון, יש צמחיה שמונעת כניסה לים, בדקתי את זה.

אורלי לוי אבקסיס: הלכתי, ראיתי, בדקתי.

אורלי לוי אבקסיס: גם לא צריך לנסות להיכנס לשם, מספיק לראות בעין, ואתה יכול לתקן אותי אם אני טועה.

אורלי לוי אבקסיס: העשבייה שם משתלטת.

יוסי ורדי: את לא טועה, אבל חלק מן הדברים שהכותב כתב פשוט לא נכונים עובדתית.

יוסי ורדי: אבל לא אתווכח.

יוסי ורדי: כל אחד כותב מה שהוא רוצה.

יוסי ורדי: צריך לבדוק את העובדות.

יוסי ורדי: לא מכתבים.

אורלי לוי אבקסיס: "איגוד ערים כנרת מול עדשות מצלמות הטלוויזיה הזיז מחסומים".

אורלי לוי אבקסיס: הוא מדבר כאן על מסיבת העיתונאים, שציינתי אותה, שכולנו ראינו ושמענו גם ברדיו 'קול רגע'.

אורלי לוי אבקסיס: כאשר השתתפתי שם בתוכנית יומית תקפנו את הזכיינים ואמרנו שבאמת צריך לפתוח את החופים לכולם.

אורלי לוי אבקסיס: רדיו "קול רגע" עם חיים הכט ואנחנו היינו בין נושאי המאבק, להחזיר את הכנרת לאנשים ולקחת אותה מן הזכיינים.

אורלי לוי אבקסיס: אולי שגינו כאן ואולי אנו צריכים להכות על חטא, אינני יודעת, אבל לאור מה שאני רואה הדברים לא בסדר.

אורלי לוי אבקסיס: "בכניסה לחופי 'לבנון' ו'חלוקים' איגוד ערים כנרת התחיל לגבות כסף מכל הנכנס לחופים אלו.

אורלי לוי אבקסיס: איגוד ערים כנרת מנסה להחתים את מפעילי החופים שנשארו על חוזה דרקוני אשר אין הדעת מרשה לחתום עליו".

אורלי לוי אבקסיס: איזה חוזה דרקוני?

אורלי לוי אבקסיס: אני רוצה לדעת על מה אתם מנסים להחתים שם.

יוסי ורדי: אין שום חוזה דרקוני.

יוסי ורדי: תקבלי את החוזה ותגידי אם הוא דרקוני.

אורלי לוי אבקסיס: "כאשר בעל חוף מסרב לחתום על החוזה, איגוד ערים כנרת פולש לשטח החוף ללא דין וללא דיין ומודיע למפעיל החוף כי הוא מיותר.

אורלי לוי אבקסיס: " אם זה נעשה בצורה הזאת, זה לא בסדר.

אורלי לוי אבקסיס: אבל אני רוצה להגיד דבר נוסף, וחשוב לי להגיד אותו.

אורלי לוי אבקסיס: כאשר נתקבלה ההחלטה הזאת נקבע שאפשר לגבות עבור חניה במטרה להסדיר את המקום, אבל אם החניה הזאת היא האפשרות היחידה של אדם להניח את הרכב שלו ולהגיע לחוף אז אסור לגבות עבור חניה, ואת זה קבע גם משרד הפנים.

אורלי לוי אבקסיס: הגעתי עם האוטו שלי וראיתי שמחיר הכניסה לחוף הוא 80 שקלים.

אורלי לוי אבקסיס: שאלתי אם אני יכולה לחנות בחוץ, אבל שם הוצב שלט ענקי של אזור קנס מוגדל, 750 שקלים שיוטלו על מי שיחנה שני מטרים מחוץ למגרש החניה.

אורלי לוי אבקסיס: אני טועה?

אורלי לוי אבקסיס: אין חופים שהחניה בהם עולה 80 שקלים?

יוסי ורדי: יכול להיות.

אורלי לוי אבקסיס: אל תגיד לי "יכול להיות".

אורלי לוי אבקסיס: זה היה.

אורלי לוי אבקסיס: ראיתי במו עיניי, ואזור קנס מוגדל של 750 שקל למי שלא חונה באותה חניה ב-80 שקלים.

יוסי ורדי: אגיב על כל מה שאת אומרת.

יוסי ורדי: יכול להיות.

יוסי ורדי: אם יש דברים לא תקינים, נתקן אותם.

יוסי ורדי: אבל מה שכתוב כאן פשוט לא נכון.

דוד אזולאי: אני מציע שתציפי את כל הדברים אחד לאחד.

דוד אזולאי: לכן נמצא כאן יושב-ראש האיגוד ומזכיר האיגוד והם ישיבו תשובות.

אורלי לוי אבקסיס: החופים לא נקיים.

אורלי לוי אבקסיס: התשלום בכניסה לחופים עבור דמי חניה גבוה מדי, שאפילו בתל-אביב באזורים הכי דחוסים לא גובים מחירים כאלה.

אורלי לוי אבקסיס: אתה לא יכול להגיע לחוף אם אתה לא מחנה את הרכב שלך במקום הזה.

אורלי לוי אבקסיס: היה שם שומר בודד נחמד מאוד.

אורלי לוי אבקסיס: אמרתי לו: אני רוצה רק לטבול 10 דקות במים ולצאת.

אורלי לוי אבקסיס: הוא כנראה לא זיהה אותי.

אורלי לוי אבקסיס: הוא אמר לי: לא כדאי לך, תסתובבי ותלכי, כי תצטרכי לשלם את המחיר המלא גם עבור 10 דקות.

אורלי לוי אבקסיס: זה המשמעות של הנגשת חופי הכנרת לציבור הרחב?

דוד אזולאי: באיזה חוף זה היה?

אורלי לוי אבקסיס: זה היה בשני חופים, בחוף "חלוקים" ובאחד החופים הרחוקים יותר.

אורלי לוי אבקסיס: יש לי צילומים.

אורלי לוי אבקסיס: אני לא זוכרת כרגע את השם, או "מעגן" או חוף אחר.

אורלי לוי אבקסיס: הסתובבתי בכל החופים וחלק מהם גם צילמתי.

יוסי ורדי: חוף "מעגן" איננו באחריות האיגוד.

אורלי לוי אבקסיס: אני כבר לא זוכרת, אבל זה חוף באחריות האיגוד כי היה שם השלט שלכם.

אורלי לוי אבקסיס: גם מבקר המדינה וגם משרד הפנים נתנו דעתם לעניין הזה, ואני מצטטת מהודעת שר הפנים: "ככלל, אין מניעה לגבות דמי חניה עבור כניסה למגרש חניה הנמצא סמוך לחוף, ובלבד שאין בכך כדי לחסום כליל את הנגישות לאותה רצועת חוף בדרך סבירה אחרת.

אורלי לוי אבקסיס: במסגרת זאת יש להקפיד כי אין מדובר ביישום לא נאות של אפשרות זו, בדרך שתתנה את השימוש בחוף הים בתשלום דמי חניה ותשמש הלכה למעשה כגביית דמי כניסה שלא כדין".

אורלי לוי אבקסיס: זה מה שקורה בפועל.

אורלי לוי אבקסיס: וממשיך כותב המכתב ומוסיף: כפועל יוצא עמדת משרד הפנים היא, כי מקום שאין אליו תחבורה ציבורית, או במקום שצריך ללכת מרחק רב לחוף, כשאתה צריך להגיע עם הרכב שלך ולהנגיש אותו למשפחה אתה נדרש לשלם המון כסף.

אורלי לוי אבקסיס: כאן אין שירותים, אין ניקיון ונגבה כסף.

אורלי לוי אבקסיס: בעבור מה?

אורלי לוי אבקסיס: איגוד ערים כנרת קיבל 30 מיליון שקלים ב-3 השנים האחרונות.

אורלי לוי אבקסיס: לאן הלך הכסף?

יוסי ורדי: יש לך דוח.

יוסי ורדי: אם תקראי, תדעי.

יוסי ורדי: אי אפשר רק לשאול.

אורלי לוי אבקסיס: תודה רבה.

אורלי לוי אבקסיס: הגשתם לנו את הדוח הזה רק עכשיו ולוקח קצת זמן לקרוא.

יוסי ורדי: אני לא בא בטענות.

יוסי ורדי: אני מציע לך ללמוד.

אורלי לוי אבקסיס: הבנתי שבכסף הזה האיגוד קנה ספינה בעלות של מיליון שקל.

אורלי לוי אבקסיס: כמה טיולים ערכתם לרודוס כדי ללמוד איך להפעיל חופים?

יוסי ורדי: לא היה דבר כזה.

אורלי לוי אבקסיס: לא נסעתם לשום מקום כדי לבדוק כמה זה עולה?

אורלי לוי אבקסיס: נבדוק את זה.

אורלי לוי אבקסיס: נבקש את הדוחות.

יוסי ורדי: את מערבבת כאן בליל של רכילות והופכת אותה לעובדות.

אורלי לוי אבקסיס: אנשים מטעם הרשות נסעו לרודוס?

פנחס גרין: לא יצאנו ללמוד שום דבר בעולם הגדול, כי בכנרת הכול שונה.

אורלי לוי אבקסיס: כמה פקחים יש?

אורלי לוי אבקסיס: אני יודעת שחלק מכם יצאו על חשבון המינהלת לחוץ-לארץ כדי ללמוד איך מפעילים חופים.

יוסי ורדי: לרודוס?

אורלי לוי אבקסיס: אולי למקום אחר.

אורלי לוי אבקסיס: אולי לא לרודוס.

יוסי ורדי: למה סתם להגיד דברים ולהכפיש ארגון ואחר-כך להגיד שאת לא יודעת?

יוסי ורדי: לא עושים דבר כזה.

אורלי לוי אבקסיס: גם לא משקרים בוועדה.

יוסי ורדי: אני לא משקר.

אורלי לוי אבקסיס: לא נסעתם לשום מקום?

יוסי ורדי: אני לא נסעתי.

יוסי ורדי: מר פנחס גרין יגיד לך מי נסע, אבל לא נותנים לו לדבר.

כרמל שאמה-הכהן: הוא אומר שאף אחד לא נסע.

יוסי ורדי: תקשיבו לתשובות.

יוסי ורדי: יש כאן אדם שיודע על מה מדובר.

דוד אזולאי: חברת הכנסת אורלי לוי אבקסיס, בואי נמקד את הדברים.

דוד אזולאי: אם גובים כסף או לא גובים, אם מנקים או לא מנקים, חניה או לא חניה, טיפוח חופים או לא טיפוח חופים – על זה אין ויכוח.

דוד אזולאי: זה הנושא שעומד על סדר היום.

דוד אזולאי: אם את טוענת שייתכן שהיה שימוש לא נכון בתקציב שהרשות קיבלה, אם בנסיעות לחוץ-לארץ או אינני יודע מה, לכן קיבלנו את החוברת הזאת.

דוד אזולאי: תעברי עליה ויש די גורמים שיוכלו לבדוק ולטפל בעניין הזה.

דוד אזולאי: כרגע לא הייתי נכנס לזה.

אורלי לוי אבקסיס: אתה צודק.

אורלי לוי אבקסיס: אבל אם אין להם די כסף לנקות את החופים ולדאוג שהצמחייה לא תשתלט על החוף אז צריך לראות לאן הכסף הלך.

דוד אזולאי: מי אמר לך שלא היה די כסף לנקות?

דוד אזולאי: בואי נשמע אותם.

דוד אזולאי: אני מבקש תשובות.

אורלי לוי אבקסיס: וגם לגבי אזורי הקנס המוגדל.

אורלי לוי אבקסיס: אם אדם לא חונה בחניה בעלות 80 שקלים הוא נדרש לשלם קנס של 750 שקלים.

דוד אזולאי: בבקשה, רבותי, מי משיב על הטענות?

פנחס גרין: אני מנהל מינהלת הכנרת ומשמש כנציג רשות ניקוז כנרת במועצת איגוד ערים כנרת.

דוד אזולאי: השבוע זה פרשת השבוע שלך אז אתה בכותרות ...

פנחס גרין: אני רוצה להתייחס לשני נושאים מבין אלו שהעלתה חברת הכנסת אורלי לוי אבקסיס.

פנחס גרין: ראשית, באשר לנסיעה לחוץ-לארץ, שזה שטות שמישהו כתב בעיתון.

פנחס גרין: היתה נסיעה שארגן ועד העובדים, שיט בים התיכון.

פנחס גרין: הוא לא קשור ללימוד של שום נושא.

פנחס גרין: הטענה שנסעו ללמוד מה נעשה בחופים אחרים, אותה מישהו המציא.

פנחס גרין: אף אחד מן הארגון לא נסע ללמוד מה נעשה בחופים אחרים.

פנחס גרין: זה נקודה אחת.

יוסי ורדי: צריך להגיד שלשם רכישת הספינה נסע מהנדס לראות את הספינה.

יוסי ורדי: תגיד, אין כאן שום בושה.

פנחס גרין: זה לא קשור לניהול החופים.

פנחס גרין: הספינה נרכשה במספנה באנגליה ובמסגרת הרכישה נסעו לבדוק אותה, גם אנשי רשות הספנות והנמלים.

פנחס גרין: זה חלק מן המפרט של הספינה.

פנחס גרין: זה לא קשור ללימוד ברודוס כיצד מנהלים חופים.

פנחס גרין: לא למדנו שום דבר ברודוס.

אורלי לוי אבקסיס: רק נהניתם ברודוס ...

פנחס גרין: זה לא קשור.

פנחס גרין: ועד העובדים ארגן שיט, 4 ימים בים התיכון.

אורלי לוי אבקסיס: תתייחסו לנושא הניקיון בחופים, החניה והקנסות המוגדלים.

פנחס גרין: באשר לצמחייה ברצועה שאנו קוראים לה רצועת ירידת המפלס, רצועה שהולכת ומתייבשת ככל שהמפלס יורד ומתפתחת בה צמחייה שבאמת מקשה על המתרחצים – לרצועה הזאת יש השפעה על המערכת האקולוגית של כל הכנרת.

פנחס גרין: אנשי המעבדה לחקר הכנרת, שהם האורים ותומים שלנו באשר לשמירת איכות המים בכנרת, לא מאפשרים לגעת בצמחייה הזאת.

פנחס גרין: היא מהווה בית גידול לבעלי-חיים ימיים וכל פעולה שעושים בשטח שנחשף, למעשה נוסעים עם כלים כבדים בתוך שטח שהוא כרגע יבש אבל בעצם יתמלא במים, בעוד שנה אני מקווה שיהיה כבר רטוב.

פנחס גרין: הערעור של התשתית הטבעית של החוף משפיע לרעה על איכות המים ולכן באופן עקרוני חל איסור לבצע עבודות ברצועה הזאת.

יוסי ורדי: אנחנו רוצים לבצע שם עבודות.

פנחס גרין: אם כי באזורים מסוימים, בתיאום עם המעבדה לחקר הכנרת ועם הגורמים האחראים, אנחנו מאפשרים לפתוח מקטעים מסוימים, או בחופים מוכרזים אפילו את כל רצועת החוף המוכרז.

פנחס גרין: זה נעשה בבקרה, אבל בגדול הדבר הזה אסור.

ניצן הורוביץ: אלה לא הנושאים שחברת הכנסת אורלי לוי אבקסיס התייחסה אליהם.

פנחס גרין: התייחסתי רק לשני הנושאים הללו.

אורלי לוי אבקסיס: זאת אחת מן השאלות ששאלתי.

אורלי לוי אבקסיס: יש לי שאלה נוספת.

אורלי לוי אבקסיס: למה הזכיינים של הקיבוץ נשארו במקומם וכל הזכיינים הפרטיים האחרים הוצאו החוצה?

יוסי ורדי: אני אענה.

דוד אזולאי: אאפשר לענות, אבל אני מציע שנשמור על הסדר.

דוד אזולאי: תמשיך אתה ואחר-כך מר יוסי ורדי ישלים את התשובות.

פנחס גרין: התייחסתי רק לשני הנושאים הללו.

דוד אזולאי: יש שאלה שלא קיבלנו עליה מענה, על הקנס המוגדל ודמי הכניסה לחניה.

פנחס גרין: כרגע אנו מפעילים, כפי ששמעתם כאן, 7 חופים שבהם האיגוד נכנס להפעלה עצמית מאחר ו-3 המפעילים הקודמים נאלצו לעזוב את החופים מכוח החלטות בתי-המשפט.

פנחס גרין: אלה החופים "חלוקים", "לבנון" ו"כורסי".

אורלי לוי אבקסיס: והאחרים פשוט סגורים.

אורלי לוי אבקסיס: נכון?

פנחס גרין: לא, אף חוף לא סגור.

יוסי ורדי: ייתכן שביום ובשעה שבאת סגרו את החוף.

אורלי לוי אבקסיס: אמר לי השומר שפותחים את החוף רק בסופי השבוע.

פנחס גרין: אין דבר כזה.

פנחס גרין: אני לא יודע בדיוק באיזה נקודת זמן היית ומה היה אבל בעיקרון אין דבר כזה.

אורלי לוי אבקסיס: הייתי ביום חמישי בחוף "לבנון".

פנחס גרין: בחוזים ה"דרקוניים" האלה רשום שהחופים פתוחים גם בקיץ וגם בחורף ואף אחד לא סוגר אותם.

אורלי לוי אבקסיס: מדובר על חופים בבעלות שלכם ובאחריות שלכם, אתם מפעילים את החוף.

אורלי לוי אבקסיס: ביום חמישי לפני שבועיים החוף היה סגור.

אורלי לוי אבקסיס: אמר לי השומר שהחוף מופעל רק בסופי השבוע.

פנחס גרין: אין דבר כזה.

פנחס גרין: לא יכול להיות.

פנחס גרין: אני צריך לבדוק את זה, אבל אנחנו לא סוגרים את החופים.

פנחס גרין: יש שם קוּפאים כל השבוע.

דוד אזולאי: חברת הכנסת אורלי לוי אבקסיס אומרת שהיא היתה שם והחוף היה סגור.

פנחס גרין: נבדוק את זה.

פנחס גרין: אם זה היה, זה לא צריך להיות.

יוסי ורדי: ניקח פרטים על התאריך והשעה.

אורלי לוי אבקסיס: בסוף ה-ש"ג יחטוף על הראש ...

יוסי ורדי: בוודאי, כי אין דבר כזה.

אורלי לוי אבקסיס: השומר היה שם ואמר לי שהחוף סגור, שפותחים אותו רק בסופי השבוע.

דוד אזולאי: אולי הוא החליט על דעת עצמו שזה סגור.

אורלי לוי אבקסיס: הוא הפנה ל"חלוקים".

אורלי לוי אבקסיס: אלה שני חופים צמודים זה לזה.

פנחס גרין: נבדוק את זה, אבל באופן עקרוני החופים פתוחים כל השנה.

פנחס גרין: שלושת החופים "לבנון", "חלוקים" ו"כורסי" הופעלו בעבר בצורה נפרדת, היתה כניסה נפרדת ל"חלוקים", ל"לבנון" ול"כורסי".

פנחס גרין: כאשר נכנסנו להפעיל אותם, הפעלנו אותם כחטיבה אחת והכניסה המרכזית היא היכן שהיתה הכניסה לחוף "לבנון" ו"חלוקים".

פנחס גרין: אם את מתכוונת למשהו שהיה סגור, מכיוון "כורסי" – זה סגור.

אורלי לוי אבקסיס: לא.

אורלי לוי אבקסיס: כשאני פונה ימינה ועוברת את המחסום הגדול, יש עוד מחסום קטן ימינה ל"לבנון".

אורלי לוי אבקסיס: המחסום הזה היה סגור.

אורלי לוי אבקסיס: במחסום הראשון, שהוא המזלג של שלושת החופים הללו, עמד שומר שאמר לי שאני לא יכולה לפנות ימינה כי חוף "לבנון" סגור.

אורלי לוי אבקסיס: שאלתי אם הוא סגור בדרך כלל והוא אמר לי: כן, הוא פתוח רק בסופי השבוע.

פנחס גרין: זה לא צריך להיות כך.

פנחס גרין: צריך לבדוק את זה.

פנחס גרין: החוף פתוח בכל ימות השבוע.

יוסי ורדי: אני מבקש להעיר שלוש הערות.

יוסי ורדי: הדבר הבסיסי הוא, אפשר לבוא בטענות לאיגוד, זה בסדר.

יוסי ורדי: לקחנו על עצמנו אחריות.

אורלי לוי אבקסיס: תנגישו את הכנרת לעם ישראל.

יוסי ורדי: זאת המטרה שלנו.

יוסי ורדי: שלא יהיו אי-הבנות, אנחנו רוצים כאן אותו דבר.

יוסי ורדי: רק שבמדינת ישראל, קשה: הכול מתנהל כמו ריקוד תימני, צעד אחד קדימה ושני צעדים אחורה.

יוסי ורדי: אל תסתכלו מסביב.

יוסי ורדי: זה אנחנו.

אורלי לוי אבקסיס: היה פשוט להוריד את המחסומים לעיני המצלמות.

אורלי לוי אבקסיס: למה המחסומים חזרו?

יוסי ורדי: השאלה הבסיסית שעומדת כאן, כדי לפתוח את הכנרת, שהיא משאב לאומי ומתנת טבע לעם ישראל וליצור נגישות, כדי שנדע לקבל ציבור, עם כל מה שקשור לניקיון ותברואה וביטחון ובטיחות וכל מה שאתם רוצים, מישהו צריך לממן את זה.

אורלי לוי אבקסיס: קיבלתם 30 מיליון שקל.

אריה ביבי: זאת שיחה ביניהם או שאנחנו גם מצטרפים?

דוד אזולאי: מייד אתן לך רשות דיבור.

כרמל שאמה-הכהן: אדוני היושב-ראש, אני חייב לעזוב ולכן אני מבקש לומר רק משפט אחד.

כרמל שאמה-הכהן: במקרה הזה אני סבור שיהיה נחמד וחשוב שהוועדה תצא לסיור כדי לראות את הדברים.

כרמל שאמה-הכהן: תודה.

דוד אזולאי: יש לי הצעה יעילה יותר, ותיכף אגיד אותה.

ניצן הורוביץ: אבל נערוך ביקור פתע.

יוסי ורדי: מתי שאתם רוצים.

דוד אזולאי: יש לנו בעיה.

דוד אזולאי: לא מעמידים אוטובוסים לטובת סיורים של הוועדה.

אורלי לוי אבקסיס: אוטובוסים משלמים הרבה יותר בכניסה, דרך אגב.

אורלי לוי אבקסיס: קחו את זה בחשבון.

יוסי ורדי: עוד שני משפטים.

יוסי ורדי: השאלה הבסיסית היא באמת, אנחנו רוצים לאפשר גישה חופשית של עַם ישראל לכנרת ולתת לו את כל השירותים ברמה גבוהה, לא כמו היום.

יוסי ורדי: השאלה מי יממן את זה.

יוסי ורדי: להגיד שקיבלנו 30 מיליון שקל וזה המימון, אין זה נכון, וזה גם לא מטרת החוק.

יוסי ורדי: לקחנו על עצמנו הרבה מאוד תפקידים אחרים שאינם לממן את זה.

יוסי ורדי: זאת השאלה הבסיסית.

יוסי ורדי: אם יבוא משרד האוצר, תבוא המדינה, תבוא הכנסת ותיצור מצב שכל מי שרוצה ייכנס במחיר אפס, ויהיה מקור תקציבי לכל הדברים האלה, אני בעד, הראשון שבעד.

יוסי ורדי: היום לא זאת המציאות.

יוסי ורדי: הערה שנייה, לא העפנו אף אדם בכוח.

יוסי ורדי: מדובר בשלושה חופים במזרח הכנרת שתופעלו על-ידי אנשים פרטיים.

יוסי ורדי: בית-המשפט הוציא צו לפינוי, אחרי ערעור בערכאה ראשונה, שנייה ושלישית.

יוסי ורדי: ובא המינהל אלינו ואמר: חברים, זה תפקידכם.

יוסי ורדי: שום דבר לא נעשה בכוח אלא על-פי חוק.

יוסי ורדי: אנחנו גוף סטטוטורי, עובדים על-פי חוק ובייעוץ משפטי צמוד.

יוסי ורדי: נמצא כאן היועץ המשפטי של האיגוד, עו"ד חיים שטרן ממשרד רווה.

יוסי ורדי: אנחנו לא פועלים כגנבים בלילה.

אורלי לוי אבקסיס: הכסף מועבר לאור יום.

יוסי ורדי: אנחנו פועלים על-פי חוק ואין לנו דרך אחרת.

יוסי ורדי: והדבר האחרון, היום 8 חופים מופעלים על-ידי האיגוד בהפעלה עצמית.

יוסי ורדי: זה לא טוב, כי החוק אמר: תוציאו מכרזים.

יוסי ורדי: אנחנו לא קמנו כדי לתפעל חופים, אלא כדי לפקח, לנהל ולפתח תשתיות.

אורלי לוי אבקסיס: ולהנגיש.

יוסי ורדי: כל מה שצריך.

יוסי ורדי: 8 חופים אנחנו מפעילים באחריותנו, וזה לא טוב.

יוסי ורדי: זה יסתיים.

יוסי ורדי: מתי זה יסתיים?

יוסי ורדי: אני לא יודע להגיד כי זה לא תלוי בנו.

אורלי לוי אבקסיס: מה לגבי החניה והמחיר המופקע?

יוסי ורדי: רק רגע.

יוסי ורדי: 7 חופים מופעלים על-ידי מפעילים בהסכמים.

יוסי ורדי: אי אפשר ליצור מצב שבמקרקעין שניתן לאיגוד יישב מפעיל שאין לו התקשרות חוזית עם האיגוד, כי בסופו של דבר האחריות מוטלת עליי.

יוסי ורדי: אני לא מכיר מישהו מבין היושבים כאן סביב השולחן שמוכן, כאשר יש לו אחריות על מקרקעין, שייכנס מישהו ולא תהיה לו שום התקשרות חוזית אתו.

יוסי ורדי: אם מחר יקרה משהו, מי אחראי?

יוסי ורדי: ועדת חקירה?

יוסי ורדי: זה לא תבנית עבודה.

יוסי ורדי: לכן חייבים לחתום על הסכמים.

אורלי לוי אבקסיס: בואו נרד לשורש העניין.

אורלי לוי אבקסיס: אדם רוצה ליהנות מן הכנרת.

אורלי לוי אבקסיס: הוא צריך שיהיו לו 80 שקלים בכיס לכל הפחות?

יוסי ורדי: 55 שקלים.

אורלי לוי אבקסיס: יש חופים שבהם זה מגיע גם ל-100 שקלים.

יוסי ורדי: זה לא תקין ואנחנו הולכים לתבוע מפעילי חופים שמפקיעים מחירים.

אורלי לוי אבקסיס: אבל למה יש אזור קנס מוגדל כאשר משרד הפנים נתן דעתו לעניין הזה ואמר שאם אין אפשרות אחרת לחנות ליד החוף צריך לתת את החניה בחינם?

אורלי לוי אבקסיס: למה?

אורלי לוי אבקסיס: אם אני חונה 2 מטרים לפני החניה שלכם אני נאלצת לשלם 750 שקלים.

יוסי ורדי: אני לא רוצה להלאות אתכם בפרטים.

יוסי ורדי: אני מציע שתבואו ותראו.

יוסי ורדי: כשאת קובעת כניסה בתשלום למגרש חניה, מי שלא רוצה לשלם עומד לאורך הכביש והולך ברגל, ואז באים אנשי משטרת ישראל ואומרים: אתם חייבים לאכוף, אסור לחנות כאן, זה יסתיים בתאונות דרכים.

יוסי ורדי: זה הסיפור.

יוסי ורדי: לכן קבעו אזור קנס מוגדל, כדי שלא יחנו במקום אסור לחניה.

אורלי לוי אבקסיס: אם אין אפשרות לחנות במקום אחר, אתם צריכים לתת את החניה חינם.

אורלי לוי אבקסיס: כך קובע משרד הפנים.

אורלי לוי אבקסיס: יש לי את המסמך.

יוסי ורדי: אני לא מכיר מסמך כזה.

ניצן הורוביץ: מה תעריף החניה?

יוסי ורדי: כרגע על שולחן משרד הפנים ומשרד התחבורה מונח חוק-עזר חדש להעמדת רכב וחנייתו שאיגוד ערים כנרת יזם ואישר במועצת האיגוד בישיבה האחרונה.

יוסי ורדי: אני מבקש כאן את עזרתך, אדוני היושב-ראש, שחוק-העזר לא "יקים התנחלות" במשרד הפנים.

יוסי ורדי: בדרך כלל זה לוקח שנתיים.

יוסי ורדי: אנחנו צריכים את זה מחר.

ניצן הורוביץ: מה סכומי הכסף?

יוסי ורדי: התעריפים הם כמו במגרש חניה בירושלים, דיפרנציאלי לפי שעה, ולא יותר מ-55 שקלים.

יוסי ורדי: אם אתה בא לשעתיים, תשלם לפי שעות.

אורלי לוי אבקסיס: היום זה לא עובד כך.

יוסי ורדי: היום אין לי חוק-עזר.

יוסי ורדי: אני יכול לפעול רק מכוח חוק-עזר.

דוד אזולאי: יש עכשיו הקפאת בנייה בכל ההתנחלויות, אז אולי זה חלק מן ההקפאה גם במשרד הפנים, אין מה לעשות.

דוד אזולאי: חבר הכנסת אריה ביבי, בבקשה.

אריה ביבי: אדוני היושב-ראש, חבריי חברי הכנסת.

אריה ביבי: אני מבקש לשאול רק שאלה אחת, ואחר-כך אמשיך כמובן.

אריה ביבי: למה הגענו לכך שצריך איגוד?

אריה ביבי: אגיד לכם מדוע – כי היו השתלטויות על החופים.

אורלי לוי אבקסיס: אני לא בעד הזכיינים, שלא תבינו אותי לא נכון.

אורלי לוי אבקסיס: אני לא מייצגת את הזכיינים ולא מכירה אותם.

אריה ביבי: תני לי לסיים ואחר-כך תוכלי להגיד מה שתרצי.

אריה ביבי: מייד כשאסיים אצטרך ללכת, אז תוכלי להגיד מה שתרצי.

אריה ביבי: כפי שאמרתי, הגענו למצב הזה כי היו השתלטויות על חופי הכנרת.

אריה ביבי: אני מכיר את הכנרת.

אריה ביבי: לא גרתי שם אבל אני מכיר חבר'ה ממגדל וממקומות אחרים שהשתלטו על חופים.

אריה ביבי: מעבר להשתלטות, יש שם חוסר בתב"עות.

אריה ביבי: מי יכין אותן?

אריה ביבי: הוא אמר שהולכים שם בצעד תימני.

אריה ביבי: אנחנו לא בצעד תימני.

אריה ביבי: צעד תימני הוא קטן על מה שקורה שם.

אריה ביבי: זה צעד אחד קדימה ו-15 צעדים אחורה.

אריה ביבי: זה מה שהיה לפני 20 חודשים.

אריה ביבי: ההתפרעויות שהיו בחופים וקרבות הסכינים וקרבות הדייגים - - -

אורלי לוי אבקסיס: לכן אנשים לא מגיעים לשם.

אריה ביבי: את כבר עונה לי.

אריה ביבי: אני מוכן לעזור לך אחר-כך בוועדה אחרת, אבל מה לעשות שכאן אני אומר את דעתי.

אריה ביבי: מותר לי ואגיד את דעתי.

אריה ביבי: תגידי אחר-כך מה שאת רוצה.

אריה ביבי: אני אומר מה היה שם, כמי שמכיר.

אריה ביבי: היו התפרעויות.

אריה ביבי: מה לעשות, הייתי גם קצת במשטרה, והיו תלונות במשטרה על סכינים ולא סכינים, קרבות ממש בחוף "תמר" וחוף "אילנות" וחוף "סירונית" ועוד ועוד.

אריה ביבי: גם בעבר היו דברים כאלה.

אריה ביבי: כל הכשרת החופים – אני לא יודע אם דיברו על כך, פשוט לא הייתי בהתחלה – מי טיפל בכך?

אריה ביבי: האיגוד מתחיל לעשות סדר.

אריה ביבי: אם האיגוד לא בסדר, נחליף את האיגוד באיגוד אחר.

אריה ביבי: אבל אם קבעו שמישהו יעשה סדר, אם הוא לא עושה סדר נחליף אותו, אבל בינתיים הם עושים סדר.

אריה ביבי: אדוני, כאשר מדובר על חניה או לא חניה, זה לא רציני, כי אפשר להסדיר את זה, כי משרד הפנים יכול להסדיר את זה ולקבוע תעריפים.

דוד אזולאי: חבר הכנסת אריה ביבי, במשך שנים רבות אנחנו מנסים לקדם מדיניות שלא תהיה גבייה ולא יהיה תשלום בכניסה לחופים.

דוד אזולאי: כאשר הקימו את האיגוד, זה היה החזון.

אריה ביבי: אתה צודק, אדוני.

אריה ביבי: אני מתכוון שזה דבר שאפשר להסדיר אותו.

אריה ביבי: זה לא בעיה.

דב חנין: ה"לא בעיה" הזאת נמשכת כבר שנים.

אריה ביבי: אפשר להגיד: איגוד ערים כנרת, אל תגבו כסף, או תגבו כפי שגובים בעיריות.

אריה ביבי: אבל לא להגיד שהאיגוד לא בסדר, כי הקימו את האיגוד כדי לעשות שם סדר.

אריה ביבי: אם הוא לא עושה סדר, צריך להגיד: בסדר, רבותי, כאן וכאן אנחנו מבקשים להכניס תיקונים, אבל לא לשפוך את התינוק עם המים.

אורלי לוי אבקסיס: אם נדמה לך שאני מייצגת כאן את הזכיינים שהיו בטרם הכניסה של האיגוד, אתה טועה.

אורלי לוי אבקסיס: אני רוצה שכל מי שרוצה ליהנות מחופי הכנרת יוכל לעשות זאת, גם אם אין לו כסף.

אריה ביבי: אגיד לך מה היה לפני כן.

אריה ביבי: אציג לך דוגמה.

אריה ביבי: בחוף סירונית היה זכיין ששמו פייסל שהיה מתחיל את הבוקר שלו עם בקבוק ויסקי.

אורלי לוי אבקסיס: זה לא בסדר.

אריה ביבי: אם באו ועשו סדר, אנחנו צריכים לעזור להם.

אורלי לוי אבקסיס: אני הייתי בין אלה שניהלו את המלחמה ברדיו "קול רגע" כנגד המפעילים של החופים.

אריה ביבי: אנחנו צריכים לחזק אותם, והיכן שהם טועים צריך להגיד להם: רבותי, טעיתם, בואו נעשה מקצה שיפורים.

דוד אזולאי: תודה רבה.

דוד אזולאי: רשות הדיבור למר ניר פפאי מן החברה להגנת הטבע, בבקשה.

ניר פפאי: צהרים טובים, אדוני היושב-ראש.

ניר פפאי: דבר ראשון, אני רוצה לברך על הדיון החשוב הזה, גם את חברת הכנסת לוי שהעלתה את הנושא הזה.

ניר פפאי: נושא הכנרת הוא נושא ראוי.

ניר פפאי: החברה להגנת הטבע פעלה רבות גם לקידום חוק איגוד ערים.

ניר פפאי: כמי שבזמנו, מאז שנת 2003, הוביל את המאבק בחברה להגנת הטבע לפתיחת חופי הכנרת, חשוב להגיד בפתח הדברים שיש אנשים רבים שישמחו בנפילתו של איגוד ערים כנרת, והוזכרו כאן חלק מאותם גורמים.

ניר פפאי: לכן חשוב להגיד – זה משפט קצת נדוש – שאסור לשפוך את התינוק עם המים כי שינוי המגמה חשוב.

דב חנין: אין כבר הרבה מים בכנרת.

יוסי ורדי: עוד יהיו.

ניר פפאי: שינוי המגמה חשוב.

ניר פפאי: תיכף נדבר על הבעיות, אבל בוודאי שאף אחד לא רוצה לחזור לעבר.

ניר פפאי: לפעמים יש לנו זיכרון קצר ואנחנו לא זוכרים מה היה בעבר – ההשתלטויות, הגידור, הסגירה, התשלום וכולי.

ניר פפאי: היה תוהו ובוהו גדול מאוד, ולכן לשמחתנו המדינה לקחה אחריות במספר דרכים, אחת מהן היא החקיקה, וקידמה את הנושא הזה.

ניר פפאי: יחד עם זה, אין ספק שיש גם בעיות.

ניר פפאי: תיכף אבקש ממר משה פרלמוטר, שמרכז אצלנו את הנושא הזה והוא גם חבר באיגוד, להציג את הבעיות.

ניר פפאי: אבל בכל מקרה נכון שהוועדה שאישרה את החוק תהיה גם זאת שעוקבת אחר יישומו ותקיים דיון אחת לחצי שנה, או אתם תגדירו את הזמן, אולי בוועדה מצומצמת, לראות שהדברים מתקדמים באמת בכיוון הנכון שכולנו רוצים, ולא להשאיר את זה להתנהל לבד.

ניר פפאי: אולי אפשר שמר משה פרלמוטר יפרט את הבעיות שאנו רואים.

דוד אזולאי: מייד אאפשר לו.

דוד אזולאי: בבקשה אדוני, ביקשת רשות דיבור.

משה רוטר: אני ניהלתי את חניון "דוגה" במשך קרוב ל-30 שנים.

משה רוטר: אני עדיין נמצא בשטח.

משה רוטר: אני מבקש למסור את הדברים שמסרתי גם בוועדות הקודמות.

משה רוטר: אין ולא היה ניגוד אינטרסים בין המפעיל ובין המדינה.

משה רוטר: המדינה העבירה את החוק להסדרת הטיפול בחופי הכנרת ב-2008 ואנחנו הושטנו יד.

משה רוטר: בית-המשפט אמר את דברו היכן שאמר את דברו וזה ברור לכולם.

משה רוטר: כרגע מה שקורה, אני רוצה לומר בברכה, איגוד ערים כנרת עושה את עבודתו בשטח.

משה רוטר: אין ספק שיש הערות.

משה רוטר: מי שיודע לעשות את הביקורת בשטח צריך להיות אמון על הדוחות.

משה רוטר: אני מברך את חברת הכנסת אורלי לוי על היוזמה.

משה רוטר: הרשה לי, כבוד היושב-ראש, כי הזמן שלנו קצר, להתמקד בדבר חשוב מאוד.

משה רוטר: היום אני מנהל בשמם של מתיישבי בני יהודה שניהלו את חוף "צאלון" במשך שנים רבות מאוד.

משה רוטר: חוף "צאלון", רובו ככולו, הפך להיות חלק מן המקרקעין שניתנו לאחים נקש להקמת מלון "אורכידיאה".

משה רוטר: האנשים מחכים בינתיים להסדר ולפיצוי כספי, אך הפיצוי הזה לא מגיע.

משה רוטר: אנחנו פונים כבר כמה חודשים לבקש את זה ושומעים כל מיני תירוצים:

משה רוטר: השמאי הנגדי עוד לא הגיש שמאות.

משה רוטר: אנא מכם, הבינו, עזבנו את המקום מרצון.

משה רוטר: עו"ד חיים שטרן, אני רוצה להגיד לך מילים טובות.

משה רוטר: הוא יודע טוב מאוד, אני בעצמי מסרתי את המפתחות ביום שראיתי שאני לא מסוגל להתחבר להסכם של האיגוד.

משה רוטר: ההסכם של האיגוד – לא אגיד שהוא דרקוני.

משה רוטר: הוא פשוט לא ישים מבחינתי כאדם שרוצה לפרנס את משפחתו.

משה רוטר: מדוע?

משה רוטר: האיגוד דורש ממני פוליסת ביטוח של 5 מיליון שקל.

משה רוטר: ב-20 שנים שהייתי מפעיל בשמה של המועצה האזורית גולן שילמתי 800 שקלים.

משה רוטר: מדוע?

משה רוטר: כי גזבר המועצה האזורית גולן לקח ממני את החלק היחסי.

משה רוטר: יש הבדל בין לקנות פוליסה של 5 מיליון שקל ובין לשלם חלק יחסי.

משה רוטר: הצעתי לאיגוד שכעת יהיה אותו דבר.

משה רוטר: האיגוד במכתב שנשלח לפני שבוע כתב לי: בוא לחתום.

משה רוטר: אני לא יכול לחתום כי אני לא יכול כאדם פרטי לתת שום אחריות ושום חבות למי שנכנס למים.

משה רוטר: שימו לב, חברי הכנסת, סביב הכנרת שתולים עשרות שלטים שכתוב עליהם "מקום אסור לרחצה".

משה רוטר: השלטים הללו הם מארה אחת גדולה.

משה רוטר: הם מרחיקים לא רק את תייר הפנים אלא גם את תייר החוץ, כי כתוב באנגלית: "Swimming is prohibited" וגם בערבית: "איסבח א-ממנועה" ובעברית: "המקום אסור לרחצה".

משה רוטר: החלופה היא שלט שבו ייכתב "הרחצה על אחריות המתרחץ".

משה רוטר: בכנס שנערך פניתי למנהל מינהלת הכנסת, מר פנחס גרין, ושאלתי את השאלה.

משה רוטר: התשובה היתה: "תפנה לעו"ד דורית טפר במשרד הפנים".

משה רוטר: למה?

משה רוטר: האיגוד הרי קם כדי לחבור ליתר הגופים, כדי לקבל החלטות בעניין הזה.

משה רוטר: אני מבקש לסכם את דבריי.

משה רוטר: ראשית, עם כל הכבוד, בית-המשפט אמר את דברו, אך יש נכסים שנמצאים היום על המקרקעין שהם נכסי המפעילים שפעלו במשך עשרות שנים.

משה רוטר: עשינו טוב, עשינו רע, אבל עשינו.

משה רוטר: המדינה החליטה אחרת – אני כפוף לחוק מדינת ישראל ולא יותר.

אורלי לוי אבקסיס: הפעלתם את החוף ברישיון לפני כן?

משה רוטר: במשך כל השנים באופן רציף היה רישיון עסק להפעלת חניון "דוגה", מה שאין היום למי שמפעיל את החוף בתור איגוד ערים כנרת.

משה רוטר: אני לא מתבייש לומר את זה כאן.

משה רוטר: איגוד ערים כנרת נכנס בנעליי.

משה רוטר: בחודשים ינואר-מרס השגתי אישור מכיבוי-אש, השגתי אישור ממשרד הבריאות, השגתי אישור ממשטרת ישראל.

משה רוטר: רק במקום אחד לא קיבלתי אישור, איגוד ערים כנרת, כי אני לא יכול לשלם עשרות אלפי שקלים לאיגוד ולא להביא פרנסה הביתה.

משה רוטר: לכן מרצון מסרתי את המפתחות.

משה רוטר: ומתי?

משה רוטר: אחרי שהאיגוד הציע לי ערב הפסח שאפעיל את "דוגה".

משה רוטר: השקעתי שם את מיטב כספי בהכנה מחורף 2009 ל-2010, עבדתי בפסח וביום העצמאות, אך בערב שבועות נאמר לי במפורש על-ידי מר סלוצקי, ואני מקבל את זה: או שתחתום על הסכם ותשלם 120,000 שקל או שתלך מכאן.

משה רוטר: שאלתי מדוע אני צריך לשלם את הסכום הזה.

משה רוטר: לא קיבלתי תשובה.

משה רוטר: גם היום אני לא יודע את התשובה.

משה רוטר: אני מבקש שתפעלו בשני דברים כוועדת הפנים והגנת הסביבה.

משה רוטר: האחד, להריץ את הנושא של – ואני יודע כבר את התשובה: "משרד האוצר לא העביר לנו תקציב".

משה רוטר: אנחנו הולכים משם, המדינה תנהל את זה הכי טוב שבעולם כי היא המדינה.

יוסי ורדי: המדינה לא יודעת לנהל.

משה רוטר: אבל לנו תנו את שתי הזכויות הבסיסיות.

משה רוטר: ראשית, פיצוי, ושנית, את האפשרות שלנו לבוא ולא לקבל הכפשות נגדיות.

משה רוטר: בין יתר הדברים, האוזן המוזיקלית שלי שמעה כביכול יש לנו עניין להכפיש את האיגוד.

משה רוטר: זה לא נכון.

משה רוטר: יש לנו עניין להושיט יד, יש לנו עניין במיזוג אינטרסים.

משה רוטר: אני עצמי מוכן לתרום.

יוסי ורדי: הכוונה לא היתה אליך.

יוסי ורדי: אתה לא צריך להצטדק ולענות בכלל.

משה רוטר: אני מדבר בשם כולם כי אני יושב-ראש עמותת החופים בצפון מזרח הכנרת.

משה רוטר: כשאדוני אומר שיש קבוצה של אנשים שיש לה עניין להכפיש את האיגוד – אין לנו עניין להכפיש את האיגוד.

משה רוטר: אנחנו מקבלים את דברו של בית-המשפט.

דוד אזולאי: תודה רבה, אדוני.

דוד אזולאי: חבר הכנסת דב חנין, בבקשה.

דב חנין: תודה רבה, אדוני היושב-ראש, ותודה לחברת הכנסת לוי שיזמה את הדיון הזה.

דב חנין: זה דיון חשוב מאוד.

דב חנין: נקודת המוצא של כולנו בדיון הזה צריכה להיות הקביעה המפורסמת בדוח מבקר המדינה משנת 2004, שגם מופיעה במצגת של האיגוד.

דב חנין: אומר מבקר המדינה, ואני מצטט, אלה דברים חשובים: "הכנרת היא נכס טבע ייחודי.

דב חנין: רובם של חופי הכנרת הם מקרקעי הציבור שבניהול מינהל מקרקעי ישראל, המיועדים לתועלת הציבור.

דב חנין: על רקע זה ניתן היה לצפות שגישת הציבור לחופי הכנרת תהיה חופשית ככל הניתן, בלא מגבלות שאינן מעוגנות בדין".

דב חנין: זה הבסיס.

דב חנין: מזה צריך להתחיל.

דב חנין: על הרקע של הדוח הזה היתה בקדנציה הקודמת החקיקה שהקימה את איגוד הערים, שנתנה לו סמכויות ונתנה לו גם תקציב מסוים.

דב חנין: החקיקה הזאת היתה צעד קדימה.

דב חנין: אני בהחלט לא מציע לנו ללכת אחורה.

דב חנין: אבל, מצד שני, אנחנו לא צריכים להסתפק במה שהושג.

דב חנין: אנחנו צריכים להמשיך ולהתקדם כדי שהמטרה שהצבנו בפנינו, או נכון יותר מבקר המדינה הציב בפנינו, אכן תושג במציאות.

דב חנין: כפי שחברת הכנסת לוי מראה לנו – אני רוצה לומר לכם, רבותי אנשי האיגוד, ששוחחתי עם חברת הכנסת לוי עוד לפני הדיון הזה כמה וכמה פעמים וכל מה שהיא אמרה לכם היא אמרה בדם ליבה אחרי שבאמת – אני לא יודע מדוע אתם חושבים שזה קשור לאנשים כלשהם שאולי שכנעו אותה לומר את הדברים.

יוסי ורדי: אל תדביקו לי דברים.

יוסי ורדי: לא כך אני חושב, לא כך חשבתי וגם לא אחשוב כך.

אורלי לוי אבקסיס: אמרת את זה גם ברדיו וגם חברים מטעמך אמרו את זה באופן אישי.

יוסי ורדי: מטעמי אף אחד לא מדבר.

אורלי לוי אבקסיס: אמרו את זה חברים במינהלת.

אורלי לוי אבקסיס: לא משנה, זה לא רלוונטי לדיון.

אורלי לוי אבקסיס: זה רק מעקר אותו.

ניצן הורוביץ: אז הורדנו את זה.

דב חנין: אני שמח שהורדנו את זה.

דב חנין: בכל זאת אני רוצה לומר לכם, לא כתשובה לדבר שאתם אמרתם, אלא מתוך הצורך שלי להגיד, חברת הכנסת אורלי לוי סיפרה לי על הביקור שלה בחופי הכנרת בסערת התרגשות ומתוך אכפתיות, ומתוך רצון שהמטרות שכולנו הצבנו וכולנו מסביב לשולחן שותפים להן אכן יוגשמו.

דב חנין: הביקור שלה בחופי הכנרת נערך כדי לראות מה קורה שם, והתמונות שהיא מצאה היו לא טובות, ועם זה אנחנו צריכים להתמודד.

דב חנין: אני אומר את זה לא בכדי לנגח אף אחד.

דב חנין: יש לנו מטרה משותפת ואינטרסים משותפים ואנו ככנסת צריכים לעזור לכם, ותיכף אגיד מה אנחנו צריכים לעשות כדי לעזור.

דב חנין: אבל אנחנו לא צריכים לטשטש בפני עצמנו את העובדה שיש לנו עדיין לאן להתקדם ויש בעיות שצריך לטפל בהן במלוא הרצינות.

יוסי ורדי: הקדשנו לזה במצגת שני עמודים.

יוסי ורדי: אנחנו יודעים אילו בעיות יש.

דב חנין: מר ורדי, ברשותך, ואנא הקשב לי בתשומת לב ובנפש חפצה, אני רוצה לבוא אליך בעוד בקשה אחת.

דב חנין: אתם קודם כול גוף ניהולי, ואני יודע שאתה איש ניהול מוכשר מאוד ומקצועי, אבל יש לי אליכם כאיגוד בקשה להיות לא רק גוף ניהולי.

דב חנין: אני יודע שלא פשוט לבקש את זה.

דב חנין: בעצם מדינת ישראל נותנת לכם את אחת משכיות החמדה המיוחדות שיש לנו בארץ ואתם צריכים לנהל אותה, ובוודאי תנהלו אותה.

דב חנין: יותר טוב, או פחות טוב – נדבר על זה.

דב חנין: חשוב מאוד שתקחו על עצמכם את המשימה ההיסטורית להיות הגוף שמייצג את האינטרס הרחב ההיסטורי של החברה הישראלית בכנרת.

דב חנין: לצורך זה לא צריך להסתפק רק בניהול, אלא להיות גם גוף שמתריע בשער, ואם יש צורך בתיקונים שיכניס תיקונים, ואם יש צורך בעוד תקציבים – לא להסתפק במה שאתם מקבלים.

דב חנין: אם אתם סבורים שזה לא מספיק לכם – תבואו לוועדה הזאת.

דב חנין: אדוני היושב-ראש, אני רוצה לציין שבקדנציה הקודמת – אני לא יודע אם בדיון הזה משתתפים גם אנשי משרד האוצר – אני מניח שאתה יודע, מר ורדי, שכחלק מן המהלך של הקמת האיגוד אני כחבר כנסת אמרתי לאוצר: בלי תקציב מינימום לא נאפשר את המהלך הזה, ומשרד האוצר הלך לקראתנו.

דב חנין: ייתכן שהתקציב לא מספיק.

אורלי לוי אבקסיס: רק שלא נוסיף תקציב ונישאר עדיין בלי כניסה לחופים.

דב חנין: אתם צריכים להיות הגורם שמציג בפנינו תפיסה וחזון מאוד-מאוד ארוכי-טווח, מאוד שאפתניים, מאוד ביקורתיים, לבוא אלינו ולהגיד מה לא בסדר, איפה עדיין לא הגענו.

דב חנין: אתם הרי נמצאים בשטח ויודעים לא רק לנהל את המערכת.

דב חנין: אתם יודעים גם מה לא בסדר במערכת, והתפקיד שלכם לא לבוא אלינו היום ולהגיד "התקדמנו".

דב חנין: התקדמתם – זה יפה.

דב חנין: התפקיד העיקרי שלכם להראות לאן עדיין לא התקדמנו ומה אנו כחברי הכנסת צריכים לעשות, ומה ממשלת ישראל צריכה לעשות, ומה הגורמים התכנוניים צריכים לעשות כדי לאפשר לכנרת לחזור לידי הציבור, כפי שהוגדרה המטרה המשותפת שלנו.

דב חנין: זאת הבקשה שלי אליכם, האתגר הגדול שהייתי רוצה מאוד שתציבו בפניכם, שתהיו הגורם שלא רק מבצע אלא גם מתריע בשער וממלא את תפקידה של חברת הכנסת לוי בדיונים הבאים.

דב חנין: שאתם תבואו אלינו ותגידו: הנה, יש לנו כאן בעיות.

דב חנין: עם כל הכבוד, ואני סבור שחברת הכנסת לוי אבקסיס עשתה דבר יפה מאוד כאשר הלכה וביקרה, אתם הגורם שצריך לערוך סיורים בחופי הכנרת ולראות היכן נעוצות הבעיות ומה עוד חסר ואיך צריך להתקדם.

דב חנין: ברמה המעשית, יש שורה של בעיות שחברת הכנסת לוי העלתה.

דב חנין: אם אנחנו רוצים להיות מעשיים, הבעיות הללו צריך לנהל לגביהן דיון נקודתי.

דוד אזולאי: יש לי הצעה.

דוד אזולאי: חברת הכנסת אורלי לוי אבקסיס בכל זאת היתה בשטח ועשתה עבודה.

דוד אזולאי: נאמרו כאן דברים.

דוד אזולאי: על חלק קיבלנו מענה, על חלק לא קיבלנו מענה.

דוד אזולאי: אני מציע שחברת הכנסת אורלי לוי אבקסיס תעלה את הדברים על הכתב, תעבירי אותם ליושב-ראש איגוד ערים כנרת, עם העתק לוועדה ותקבל התייחסות.

דוד אזולאי: אם ההתייחסות תהיה לשביעות רצונך ויתוקנו הליקויים – זה מה שאנו רוצים.

אורלי לוי אבקסיס: כולל מקומות החניה והאפשרויות לכניסה.

דוד אזולאי: אם ההתייחסות תהיה לא לשביעות רצונך – אנחנו פה.

דב חנין: אני מקבל את ההצעה הזאת ברמה המעשית.

דב חנין: מעבר לדברים הנקודתיים אני מבקש להגיד כמה דברים כלליים.

דב חנין: יש נושאים שלא תלויים בנו.

דב חנין: תוכנית מיתאר לכנרת – זה לא נוגע לנו בכנסת.

דב חנין: אבל אם אתם מרגישים שזה תקוע מעל המידה, תיעזרו בנו.

דב חנין: אנחנו מוכנים לפנות לגורמי התכנון וללחוץ כדי שהדברים יתקדמו בצורה ראויה.

ניצן הורוביץ: כנ"ל חוק-העזר.

דוד אזולאי: אתייחס לזה בדברי הסיכום.

דב חנין: אני רוצה לומר יותר מזה.

דב חנין: אתם סבורים שחוק-העזר לא מתקדם?

דב חנין: קודם כול, חוק-העזר הזה הוא תשובה לא רעה לבעיה מרכזית מאוד שחברת הכנסת לוי מעלה, כי כפי שהיא מתארת, אמרו לה שעבור שהייה של 10 דקות היא צריכה לשלם אותו סכום.

דב חנין: לפי חוק-העזר שלכם עבור 10 דקות ישלמו 2 או 3 שקלים.

אורלי לוי אבקסיס: אנחנו חוטאים כאן למטרה העיקרית.

אורלי לוי אבקסיס: כאשר אין אפשרויות חניה אחרות שמאפשרות גמישות אי אפשר לגבות כסף עבור חניה.

אורלי לוי אבקסיס: את זה אומר משרד הפנים.

דב חנין: אגיע לזה.

דב חנין: חוק-העזר שאתם מציעים, של דמי חניה דיפרנציאליים לפי שעות החניה בפועל, עם מסגרת גג, אם אי אפשר לקדם אותו כחוק-עזר תביאו אותו אלינו לכנסת ונחוקק אותו כחוק.

דב חנין: הרי אי אפשר ששר הפנים או שר התחבורה, עם כל הכבוד, יתמהמהו.

דב חנין: אינני יודע מי מן השרים מעכב את אישור חוק-העזר.

יוסי ורדי: שני השרים.

יוסי ורדי: חוקי-עזר לגבי העמדת רכב בחופים שני שרים צריכים לאשר.

דב חנין: כאשר שרים לא מבצעים את תפקידם, אנחנו יכולים לבצע את התפקיד הזה.

דב חנין: הדבר השני הוא הצד השני של המטבע.

דב חנין: בסופו של דבר הנחת העבודה שלנו צריכה להיות שכאשר מגיעים אנשים לכנרת הם לא מגיעים ל-10 דקות או לרבע שעה.

דב חנין: לכן חוק-העזר הזה, שהוא התקדמות, ואני מברך עליו, אמרתי שאנחנו מוכנים לחוקק אותו בכנסת אם השרים לא חותמים עליו, אך הוא לא הפתרון האסטרטגי לשאלה על נגישות חינם של אנשים לחוף כאשר הם לא רוצים להשתמש ברכב פרטי, ואני בעד שאנשים לא ישתמשו ברכב פרטי.

דב חנין: מה האלטרנטיבות?

דב חנין: אלטרנטיבה אחת היא כמובן מגרשי חניה אחרים, רחוקים יותר.

דב חנין: אי אפשר שהאופציה תהיה או מגרש החניה שעולה 55 שקלים או לקחת על עצמך את הסיכון של חניה בלתי חוקית.

דב חנין: אנחנו לא בעד שאנשים יחנו באופן בלתי חוקי, אפילו אם זה לא עולה 750 שקל.

דב חנין: אנחנו נגד שאנשים יחנו באופן בלתי חוקי.

דב חנין: צריך לייצר אלטרנטיבה.

דב חנין: הפתרון הטוב יותר לטעמי הוא פתרון שהיום לא קיים בכנרת, ואני סבור שגם כאן

דב חנין: תפקידכם ליזום אותו – מערכת טובה של הסעות, שאטלים ותחבורה ציבורית.

גיורא שחם: זה מופיע בתכנון.

דב חנין: מאה אחוז.

דב חנין: אז בואו נקדם את זה.

דב חנין: אדם יכול להגיע באופן עקרוני – זה החלום שלי – לתחנה המרכזית בטבריה באוטובוס מהיר מתל-אביב, ומשם יהיו לו שאטלים לאיזה חוף שירצה.

יוסי ורדי: זה לא יקרה לעולם בשל תרבות הבילוי בכנרת, כאשר באה משפחה עם אוהל ומקימה התנחלות ל-3 ימים.

יוסי ורדי: לא יבואו באוטובוס.

יוסי ורדי: חבר'ה, עזבו, אלה חלומות באספמיא.

יוסי ורדי: אין "חיה" כזאת.

יוסי ורדי: בואו נהיה אמיתיים ולא נספר לעצמנו בלוף.

יוסי ורדי: אנחנו מכירים את תרבות הבילוי.

דוד אזולאי: מותר לחלום.

דב חנין: תן לי לחלום.

דב חנין: כל אחד והחלומות שלו.

דב חנין: בלילות אני חולם תמיד על תחבורה ציבורית, אבל אני מנסה לחלום על תחבורה ציבורית טובה.

דב חנין: בסופו של דבר אנחנו צריכים לייצר חבילת פתרונות.

דב חנין: מי שרוצה להגיע ברכב פרטי ולחנות בחוף עצמו, בסדר, יהיה לו פתרון של תשלום.

דב חנין: מי שרוצה לחנות קצת רחוק יותר בחינם, גם זאת אפשרות.

דב חנין: ומי שרוצה, ויש אנשים כאלה, במיוחד חבר'ה צעירים שרוצים לבקר - - -

יוסי ורדי: המינהל צריך להקצות לזה קרקע.

יוסי ורדי: זה סיפור.

יוסי ורדי: אתם חושבים שניתן להסדיר חניה בקלי קלות?

אורלי לוי אבקסיס: הבעיה היא להקצות קרקע לחניה?

אורלי לוי אבקסיס: אנחנו נריץ את הנושא הזה.

דב חנין: אני יכול להעיד בפניך על בני המשפחה שלי, הילדים שלי, שהם וחבריהם נוסעים לכנרת לא ברכב פרטי אלא עם תרמיל.

דב חנין: אין להם תחבורה ציבורית להגיע לחופים, זאת הבעיה.

דב חנין: היום הם צריכים לקחת טרמפים, וזה פתרון לא נכון.

גיורא שחם: זה נמצא בתכנון.

יוסי ורדי: ככל הידוע לי, איגוד ערים כנרת איננו גוף לתחבורה ציבורית.

יוסי ורדי: ש"אגד" יעמיד קווים לחופים.

דב חנין: הוא שאמרתי.

דב חנין: תסתכלו במבט רחב.

ניצן הורוביץ: אנחנו לא נגדך.

דוד אזולאי: חבר הכנסת דב חנין אומר שנכון, זה לא התפקיד שלכם, אבל אם רוצים לפתח את הרעיון הזה יש דבר מינימלי שאפשר לעשות היום, לפנות למשרד התחבורה או ל"אגד" שבעונה הבוערת יהיה שירות לחופים.

דניאל מורגנשטרן: באזור ההוא זה "קווים" ולא "אגד".

יוסי ורדי: זה לא "קווים" אלא "קונקס".

יוסי ורדי: עזבו, הבנו.

יוסי ורדי: דרך אגב – נמצא כאן מר גיורא שחם, היועץ שמקדם את התוכניות – בתוכנית שלנו קיים מה שאמרתם.

דב חנין: מצוין, אז זה לא חלום באספמיא.

דב חנין: זה מופיע בתוכנית שלכם.

יוסי ורדי: זה ייבחן כלכלית ותפעולית, אבל בתוכנית זה קיים.

אורלי לוי אבקסיס: אבל ליצור מגרש חניה נוסף זה לא חלום, זה מעשי מאוד.

גיורא שחם: גם זה מופיע בתוכניות.

אורלי לוי אבקסיס: אז בואו נעשה את זה, נאפשר לאנשים שאין להם כסף לחנות רחוק יותר מן החוף.

דוד אזולאי: תודה רבה.

דוד אזולאי: רשות הדיבור למר משה פרלמוטר, בבקשה.

משה פרלמוטר: אני מן החברה להגנת הטבע.

משה פרלמוטר: אני רוצה להציג כאן נושא נוסף שנמצא באחריותו של איגוד ערים כנרת – שביל סובב כנרת, המעבר החופשי והסרת הגדרות.

משה פרלמוטר: באשר לניהול חופי הכנרת הדברים הוצגו.

משה פרלמוטר: אגב, רק במשפט תמציתי מאוד אגיד שהחזון, שתואם את החוק להסדרת חופי הרחצה, בפירוש מדבר על כך, אפילו בלשון החוק, שאפשר לגבות תשלום אם נקבע חלק סביר של אותו מקום ללא תשלום.

משה פרלמוטר: צריך למצוא פתרון פרקטי ומרחבי, וזה אומר בין היתר להסדיר מקומות חניה ללא תשלום לאזורי החופים ביחד עם מקומות חניה בתשלום.

אשר גרנר: לא מדובר על מקומות חניה.

אשר גרנר: מדובר על כניסה חופשית.

אורלי לוי אבקסיס: מה זה משנה?

אורלי לוי אבקסיס: אז אתה לא לוקח את הכסף בשער פֶר אדם אלא לוקח כסף בחניון, אבל מוציאים את זה מאותו כיס.

משה פרלמוטר: במקום שרוב האנשים מגיעים אליו ברכב וכדי לאמץ את כוונת החוק, צריך ליצור אפשרות שגם לרכבים יהיו שטחי חניה רחוקים יותר מן החופים, שטחים שמוקצים לחניה.

משה פרלמוטר: זה יהיה פתרון נכון ופרשנות נכונה של החוק.

אורלי לוי אבקסיס: עם גישה לסובב כנרת.

משה פרלמוטר: היום כל מי שמגיע לחופי הכנרת ברגל, לפי תפיסת האיגוד, והאיגוד גם מנסה לאכוף את זה על המפעילים, יכול להיכנס באופן חופשי ללא תשלום.

משה פרלמוטר: אבל רוב האנשים מגיעים עם רכב וצריך שהכניסה אל אזור החוף תהיה בחלקה גם עם אפשרות לחניה בחינם.

יוסי ורדי: מה זה "בחלקה"?

יוסי ורדי: אחד ייכנס בתשלום והאחר לא?

אורלי לוי אבקסיס: אני בעד שכולם ייכנסו ללא תשלום.

משה פרלמוטר: שביל סובב כנרת והמעבר החופשי מעוגנים בחוק בסעיף מיוחד והאיגוד מחויב לכך.

משה פרלמוטר: בשונה מן הגישה החופשית לחופים והפיתוח, ובשל אילוצים תקציביים, כי לא מוקצים מספיק תקציבים וחייבים לתגבר אותם, נושא שביל סובב כנרת לא מקודם.

משה פרלמוטר: החברה להגנת הטבע השיגה מן המדינה 2.5 מיליון שקל במסגרת חגיגות השישים שמימנו ביצוע קטע של 4.5 קילומטרים בצפון הכנרת.

משה פרלמוטר: זה טוב לכולם.

יוסי ורדי: הקטע הזה בוצע.

ניר פפאי: כולם מוזמנים לראות.

ניר פפאי: זה קטע מדהים.

משה פרלמוטר: זה כסף שהחברה להגנת הטבע השיגה מן הממשלה.

משה פרלמוטר: קטע השביל הזה בנוי והוא מצוין.

משה פרלמוטר: בתקציב 2010 לא הוקדש ולו שקל אחד לתכנון או לביצוע שביל סובב כנרת והשביל הזה "הולך לישון".

משה פרלמוטר: דבר נוסף, לאיגוד יש סמכויות לבצע אכיפה ופיקוח בתחום הסרת הגדרות, אכיפה של חוק התכנון והבנייה, אך הדברים לא נעשים.

משה פרלמוטר: אם החוק מינה את איגוד ערים כנרת לעשות את זה, האיגוד צריך לעשות את זה, להציג תוכנית ולבצע, ויש פקחים.

משה פרלמוטר: הדברים האלה לא מתקיימים, בניגוד לכוונת החוק.

אורלי לוי אבקסיס: מונעים את הנגישות לחופי הכנרת.

משה פרלמוטר: אגב, אני חבר באיגוד ערים כנרת.

משה פרלמוטר: אנשי האיגוד מכירים את עמדותיי, אני מציג אותן בישיבות, אבל בינתיים זה כמו "קול קורא בערבה".

משה פרלמוטר: אני מבקש במסגרת הישיבה הזאת שיינתן איזה מעמד לדרישה הזאת כדי שהעניין הזה יתקדם.

משה פרלמוטר: ככל שהמסגרת הזאת יכולה לתמוך בקידום העברת תקציבים – התקציבים היום לא מספיקים.

משה פרלמוטר: זאת כנראה הסיבה שקשה היום לקדם את שביל סובב כנרת.

משה פרלמוטר: חייבת לצאת מכאן קריאה להגדלת התקציב בעתיד.

קריאה: יש שימוש בשביל?

משה פרלמוטר: כן.

דוד אזולאי: תודה רבה.

דוד אזולאי: רשות הדיבור לחבר הכנסת ניצן הורוביץ, בבקשה.

ניצן הורוביץ: חברות וחברים, קודם כול תודה לחברת הכנסת אורלי לוי אבקסיס על שיזמה את הדיון החשוב הזה, ותודה ליושב-ראש שמצא את הזמן.

ניצן הורוביץ: סביב השולחן הזה כולנו בסירה אחת.

ניצן הורוביץ: אנחנו לא נגד האיגוד.

ניצן הורוביץ: אנחנו בעד האיגוד.

ניצן הורוביץ: מי שחשב ליצור כאן רושם כאילו אנחנו מתנגדים – להיפך, האיגוד הרי נולד סביב השולחן הזה, וזה המקום גם לתמוך בו ולקדם אותו, כפי שאמר חבר הכנסת חנין.

יוסי ורדי: חבר הכנסת דב חנין הוא מולידו של האיגוד.

ניצן הורוביץ: יפה, אז על אחת כמה וכמה הוא מעוניין.

ניצן הורוביץ: אז אל תהיו כל-כך דפנסיביים.

ניצן הורוביץ: אנחנו לא נגדכם.

ניצן הורוביץ: אנחנו רוצים לשפר.

ניצן הורוביץ: אנחנו חושבים שטוב שהאיגוד קיבל את החזקה והאחריות, אך צריך ללכת הלאה.

ניצן הורוביץ: הועלו כאן כמה נושאים חשובים ביותר לגבי תפעול החופים.

ניצן הורוביץ: שמענו את ההסברים אבל חלקם, אני חייב להגיד, לא מספקים.

ניצן הורוביץ: אף אחד לא בא להוציא את האחריות מכם.

ניצן הורוביץ: רוצים שזה יתופעל כפי שצריך כדי שלכולם תהיה כנרת נחמדה.

ניצן הורוביץ: הניקיון, המִתקנים, החניה שהיא עניין מציק ביותר, שעות הפתיחה, המכרזים לתפעול והסרת הגדֵרות – אלה הנושאים העיקריים שצוינו כאן.

ניצן הורוביץ: לא חייבים ברגע זה להשיב, אבל תבואו אלינו עם תשובות.

ניצן הורוביץ: אם יש דברים שאינם בסמכות

ניצן הורוביץ: כם או ביכולתכם, תבואו אלינו ותבקשו את עזרתנו.

ניצן הורוביץ: נעבוד ביחד אתכם, נלך כולנו ביחד, אם למשרד הפנים ואם למשרד התחבורה או לגורם אחר.

ניצן הורוביץ: כפי שהאיגוד הוקם כאן סביב השולחן הזה, סביב השולחן הזה יהיו גם פתרונות הלאה.

ניצן הורוביץ: תראו בנו שותפים לעניין הזה.

ניצן הורוביץ: אנחנו לא נגדכם.

ניצן הורוביץ: אנחנו עובדים ביחד.

ניצן הורוביץ: המטרה שלנו משותפת, כפי שאמר מר יוסי ורדי, ואנחנו מסכימים בעיקרון.

ניצן הורוביץ: צריך לראות שזה יקרה, ובקרוב, כי – ואת זה לא אנחנו המצאנו – נוצרה תחושה בציבור שהחופים מוזנחים ומלוכלכים וסגורים וכולי.

ניצן הורוביץ: לא אנחנו טענו את זה אלא נוצרה תחושה כזאת.

ניצן הורוביץ: תשאל ותראה, ואתה יודע את זה.

ניצן הורוביץ: צריך ביחד לפתור את הבעיות.

דוד אזולאי: תודה.

דוד אזולאי: רשות הדיבור למר יוסף ברון, הממונה על מחוז הצפון במשרד הפנים, בבקשה.

יוסף ברון: גם אני חבר באיגוד ערים כנרת בחודש האחרון, הצטרפתי כחבר חדש באיגוד.

יוסף ברון: אומר לכם בכנות, נגרם כאן עוול מסוים למר יוסי ורדי, יושב-ראש האיגוד, שעושה עבודה ברוכה מאוד.

יוסף ברון: מה שמענו כאן בעצם?

יוסף ברון: שמענו כאן התקפה על האיגוד, שמענו רכילות זולה על הספינה ונסיעות לקפריסין או אינני יודע לאן, שמענו על חוסר ניקיון, שמענו על דמי חניה מופרזים, אבל לא שמענו על כל הפעילות הברוכה שנעשתה באיגוד בשנתיים האחרונות.

אורלי לוי אבקסיס: אנחנו באנו לבקר.

אורלי לוי אבקסיס: אני באה להשמיע את הקול של האנשים שאין להם כסף להיכנס לכנרת.

יוסף ברון: אני בעד ביקורת ואני מייצג גוף מבקר.

יוסף ברון: אין לי טענות, זאת ועדה שתפקידה לבקר, בפרט כשהיא הקימה את האיגוד.

אורלי לוי אבקסיס: ומותר לנו לשאול שאלות.

יוסף ברון: אבל גם כשמבקרים – ואנו היהודים מומחים בביקורת, כל הזמן אנו מבקרים, על כל רשות מקומית אנו שולחים 7 גופים שמבקרים אותה – אי אפשר להתעלם מן הפעולות הברוכות שנעשו.

יוסף ברון: הרי מר יוסי ורדי איננו קוסם.

יוסף ברון: פעילות לא ברוכה שהיתה בכנרת במשך עשרות שנים אי אפשר פתאום בשנה-שנתיים לפתור הכול במחי-יד.

יוסף ברון: זה לא הולך כך.

יוסף ברון: צריך תקציבים; צריך להסדיר חוקים; צריך לעשות כל מיני דברים שנמשכים זמן רב.

אורלי לוי אבקסיס: אם לא יהיה תקציב נוסף אז לא תהיה כניסה חופשית?

אורלי לוי אבקסיס: כך אני מבינה.

יוסף ברון: שמעתי נימה אחרת לגמרי.

יוסף ברון: אני מברך על כך מאוד.

יוסף ברון: אפשר לבוא בשיתוף פעולה, לבקש דוחות, לערוך סיור במקום, ואני מזמין את חברי הכנסת לבוא לסיור, ואפשר לעשות דברים אחרת.

דוד אזולאי: תודה רבה.

דוד אזולאי: רשות הדיבור למר גיורא שחם, בבקשה.

גיורא שחם: יש לי כמה הערות קצרות.

גיורא שחם: אני מלווה את האיגוד כיועץ מן השלב של טרום ההקמה שלו.

גיורא שחם: ברשותכם, אני מבקש לומר, יש שיתוף פעולה מלא מצד אגף התקציבים במשרד האוצר ומצד רשויות שלטוניות נוספות כדי לקדם את האיגוד.

גיורא שחם: הם רואים את זה כפרויקט חשוב ביותר.

גיורא שחם: משרד האוצר עומד לתקצב כ-170 מיליון שקל ב-5 השנים הקרובות כדי לשדרג את תשתיות החופים, לרווחת הציבור, למתן שירותי הנופש הללו.

גיורא שחם: עשינו עבודה כלכלית מעמיקה מאוד וראינו שאת חלק מן החופים לא ניתן להפעיל בהפעלה זכיינית והמדינה תצטרך להמשיך לאורך דורות להחזיק אותם.

גיורא שחם: אבל כדי להביא אותם לרמת שירות מתאימה למאה העשרים-ואחת עבור הציבור הישראלי, ולא המעברות שקיימות היום סביב חופי הכנרת, וראיתם את המעברות הללו, זה דורש השקעות תשתית גדולות ביותר.

גיורא שחם: חלקן המדינה תשקיע על-פי המתווה האסטרטגי של אגף התקציבים, וחלקן יהיה שיתוף של המגזר הפרטי בצורה של מכרזי BOT או מכרזי הרשאה.

גיורא שחם: אלה דברים שאורכים זמן.

אורלי לוי אבקסיס: אבל לגבי הכניסה לחופים – זה נושא הדיון היום, להנגיש את הכנרת לציבור הרחב – לא שמעתי תשובות.

אורלי לוי אבקסיס: אני באמת לא באה עכשיו לפרט.

אורלי לוי אבקסיס: נמצאים כאן 13 אנשים מאותו איגוד ואני חברת כנסת אחת, וגם חברי הכנסת כאן באיזה אופן היו בין מקימי האיגוד הזה.

אורלי לוי אבקסיס: אם מדברים על כוחות או לא כוחות או על מישהו שבא לכאן לבכות שעושים לכם עוול, זה לא עוול.

אורלי לוי אבקסיס: אני בתת-ייצוג כאן, לא אתם.

אורלי לוי אבקסיס: מעבר לכך, איך זה נוגע לכניסה של מבקרים לחופי הכנרת?

אורלי לוי אבקסיס: לא שמעתי תשובות.

דוד אזולאי: תשמעי את דברי הסיכום שלי בהמשך.

גיורא שחם: חייבים להבין שהדברים צריכים להשתנות באופן תשתיתי, וזה אורך זמן.

גיורא שחם: הדבר השני, אני מבקש להתייחס לשלושת הנושאים שאת הצגת.

דוד אזולאי: אני חייב לסיים את הדיון הזה בהקדם כי הדיון הבא אמור להיפתח בעוד כמה דקות.

דוד אזולאי: תגיד משפט סיכום, בבקשה.

גיורא שחם: שלושה משפטים.

גיורא שחם: בעניין הכניסה החופשית – דמי החניה שנדרשים עומדים להיות דמי חניה דיפרנציאליים.

גיורא שחם: העיכובים נגרמים לא רק בשל משרד הפנים שמעכב את חקיקת-העזר, אלא נדרשת כאן היערכות טכנית לוגיסטית מורכבת.

גיורא שחם: להציב חניון עם תשלום דיפרנציאלי, גביית הכספים תחייב התקנת מכשור שעולה כסף, שצריך לאפיין אותו ולרכוש אותו.

אורלי לוי אבקסיס: צר לי, כבר היום אתם יכולים להוריד מחירים, עם אותה בוטקה ועם אותו שומר.

גיורא שחם: לא, אי אפשר, מפני שצריך להקים כאן מערכת של בקרה כספית.

גיורא שחם: מתגלגל כאן הרבה מאוד כסף מזומן.

אורלי לוי אבקסיס: גם כשנגבה מחיר יומי אתם יכולים להוריד את המחיר.

גיורא שחם: המחיר הקבוע בתקנות הוא 55 שקלים ליממה.

אורלי לוי אבקסיס: אתם לא יכולים להוריד את המחיר?

אורלי לוי אבקסיס: כיצד זה אחד גובה 55 שקלים ואחר גובה 85 שקלים?

גיורא שחם: כל החופים שבאחריות האיגוד גובים כרגע 55 שקלים כתקרה.

גיורא שחם: בתוך חודש-חודשיים, כאשר יאושרו התקנות זה יהיה 5 שקלים לשעה, עד תקרה של 80 שקלים.

אורלי לוי אבקסיס: הרגע הוא אמר תקרה של 55 שקלים.

אורלי לוי אבקסיס: תיישרו קו, חברים.

אורלי לוי אבקסיס: לא דיברת על תקרה של 55 שקלים?

אורלי לוי אבקסיס: הוא דיבר על תקרה של 80 שקלים.

יוסי ורדי: אני לא מכיר דבר כזה.

גיורא שחם: הנושא השני שהתייחסו אליו הוא נושא הניקיון.

גיורא שחם: הבעיה של הניקיון היא בעיה אימננטית, בעיה מובנית בתרבות שצריכה לקבל מענה גם בהשקעות ובהוצאות השוטפות לניקוי האשפה, אבל גם הרבה מאוד בחינוך.

יוסי ורדי: כמו כל דבר.

גיורא שחם: כפי שנערך קמפיין גדול למניעה של קטיפת פרחי בר.

ניצן הורוביץ: עזוב, מה שאתה אומר הוא לא לעניין.

ניצן הורוביץ: אנחנו כאן לא בית-ספר ולא מזכירות פדגוגית.

ניצן הורוביץ: אתם צריכים לנקות את החופים, זה הכול.

גיורא שחם: לא אמרתי שאתה תעשה את זה.

גיורא שחם: במסגרת התקציב של האיגוד - - -

דוד אזולאי: אדוני, כל דבר זה חינוך.

דוד אזולאי: גם כשאנו עוסקים בנושא השִכרות, או בנושא תאונות דרכים, או בנושא האלימות – הכול זה חינוך.

גיורא שחם: אם תראו את מבנה תקציב האיגוד, חלק משמעותי ביותר נועד לפעולות הסברה וחינוך.

גיורא שחם: זה נושא מהותי.

דוד אזולאי: אני מודה לך, אדוני.

דוד אזולאי: רשות הדיבור ליועץ המשפטי של איגוד ערים כנרת, בבקשה.

חיים שטרן: אבקש להתייחס בקצרה לנושא החניה.

חיים שטרן: מה לעשות שהחוק שנחקק בשולחן הזה קובע בסעיף 55 שמירת דינים.

חיים שטרן: דהיינו, כל עוד לא אושר חוק-העזר שהוכן על-ידי מועצת איגוד ערים כנרת וממתין לאישור של שני השרים, קובע החוק במפורש, כדי למנוע ואקום, ונכון שכך צריך לעשות, שממשיכים לחול חוקי-העזר הנוכחיים שנחקקו על-ידי המועצות האזוריות.

חיים שטרן: לכן כרגע לאיגוד אין שום ברירה, הוא חייב לפעול על-פי חוקי-העזר.

אורלי לוי אבקסיס: גם היום, בכל הנוגע למקומות החניה הם חורגים מהחוק הקיים.

חיים שטרן: על כך אינני יודע.

יוסי ורדי: מי שחורג, יטופל.

אורלי לוי אבקסיס: אתם חורגים.

אורלי לוי אבקסיס: תטפלו בעצמכם?

אורלי לוי אבקסיס: בבקשה.

יוסי ורדי: על מה את מדברת?

יוסי ורדי: זה לא נכון.

חיים שטרן: לפחות על-פי השלטים שהאיגוד הציב בחופים שהוא נטל לידיו ומפעיל אותם היום, הוא גובה – אני כיועץ משפטי לא בא כל יום לחופים, אבל השילוט הקיים מפנה בפירוש לחוקי-העזר הקיימים של המועצה האזורית.

יוסי ורדי: מוכרחים להבהיר, האיגוד אחראי רק ל-14 מקטעים.

אורלי לוי אבקסיס: בחלק מהם המחיר שנגבה גבוה יותר.

יוסי ורדי: שם לא ייגבה מחיר גבוה יותר.

יוסי ורדי: אנחנו אחראים.

אורלי לוי אבקסיס: אבל עכשיו זה קיים.

אורלי לוי אבקסיס: אתה אומר שתתקן את זה – אשמח לעשות סיבוב ולראות שזה תוקן.

יוסי ורדי: בוודאי נתקן.

יוסי ורדי: אני רוצה להביא לתשומת לבכם שרק 14 מקטעי חוף בסובב כנרת נמצאים ברשות האיגוד.

יוסי ורדי: אין לנו שליטה על חופים אחרים.

אורלי לוי אבקסיס: אבל בחופים שבשליטתכם, כשיש בהם הפקעה של מחירים אתה אומר שתתקן?

יוסי ורדי: התשובה חיובית.

פנחס גרין: הגשנו גם תלונה במשטרה.

חיים שטרן: חוקי-העזר הנוכחיים של המועצות האזוריות גולן ועמק הירדן לא עושים דיפרנציאציה של שעה, שעתיים וכולי.

חיים שטרן: הם גובים עבור יום שלם.

יוסי ורדי: לכן תיקנו את זה.

חיים שטרן: חוק-העזר שהמועצה הכינה קובע דיפרנציאציה, מצד אחד, ומצד שני מפצה, למיטב זכרוני, ברכבים גדולים כמו משאיות וואנים בתעריף שבשלב העליון שלו ייתכן שהוא גבוה קצת יותר מאשר היה, אז יש כאן סוג של פיצוי.

חיים שטרן: זה נעשה על-פי ייעוץ כלכלי שקיבלנו.

חיים שטרן: ממילא החוקים האלה נמצאים על שולחנם של שרי התחבורה והפנים וממתינים לאישורם.

חיים שטרן: אם השרים יסברו שיש מקום לתקן את זה, נתקן את זה.

חיים שטרן: אבל הם טרם אישרו את זה.

חיים שטרן: זה מונח על שולחנם כבר 4 חודשים.

אורלי לוי אבקסיס: על-פי חוק צריכה להיות גם חלופת חניה.

חיים שטרן: זה חוק-העזר היחיד במדינת ישראל בנוגע לחניה שבו כתוב במפורש, וכך הצענו לקבוע בחוק, שהכניסה להולכי רגל היא ללא תשלום.

אורלי לוי אבקסיס: אבל איך יגיעו לשם?

אורלי לוי אבקסיס: אין תחבורה.

חיים שטרן: לא תמצאי, לא בתל-אביב ולא בשום מקום אחר, חוקים שקובעים שכניסה להולכי רגל היא ללא תשלום.

אורלי לוי אבקסיס: את הדבר הזה עשו גם בעמק המעיינות.

אורלי לוי אבקסיס: הם הולכים להציב שם מחסומים, אבל אומרים שהכניסה חינם למי שיבוא ברגל.

אורלי לוי אבקסיס: כלומר, צא ל"מסע כומתה" עם הילדים שלך, תשים עליהם תרמילים ותתחיל להצעיד אותם עשרות קילומטרים.

אורלי לוי אבקסיס: חברים, הרי לא סתם הכללתם את זה בחוק-העזר, כי זה עובד לטובתכם.

אורלי לוי אבקסיס: אני מכירה את האזור.

אורלי לוי אבקסיס: גדלתי באזור הזה.

אורלי לוי אבקסיס: אותי אי אפשר "להאכיל" בדברים שאתה והמשרד שלך לא מכירים.

אורלי לוי אבקסיס: אני מכירה את השטח ברגליים, אז אל תדברו על מי שבא ברגל.

אורלי לוי אבקסיס: אז יתפסו טרמפים.

דוד אזולאי: יש כאן נושא שאי אפשר להתעלם ממנו, הדרישה של כל חברי הוועדה באשר לכניסה לחופים.

דוד אזולאי: לא יכול להיות שאזרח שרוצה לגשת לחוף אין לו גישה והוא נאלץ להחנות את רכבו ולשלם דמי חניה.

דוד אזולאי: לדבר הזה אין שום תירוץ, חוקי-עזר או לא.

דוד אזולאי: חייבים לתת פתרון.

דוד אזולאי: גם עד שחוקי-העזר הללו יאושרו יש לתת פתרון זמני, לאפשר גישה לכל אזרח שרוצה להגיע לחוף הכנרת ברגל.

אורלי לוי אבקסיס: אי אפשר להגיע ברגל.

אורלי לוי אבקסיס: שייתנו חלופות חניה.

משה רוטר: הכניסה חופשית.

משה רוטר: היציאה בתשלום ...

דוד אזולאי: רשות הדיבור למר אשר גרנר ממשרד הפנים, בבקשה.

אשר גרנר: ראשית, נעשה קצת סדר.

אשר גרנר: החזקת חוף עולה בין 1.2-1.5 מיליון שקל לעונה.

אשר גרנר: זה פשוט הון עבור רשות מקומית.

אשר גרנר: אף-על-פי שאני נציג משרד הפנים, אני גם אזרח ורוצה להיכנס בחינם לחופים.

אשר גרנר: גם באירופה כאשר לא תמצאי מקום חניה תצטרכי לשלם, ותשלמי באירו, והרבה.

אשר גרנר: תסתכלי מה קורה בעולם.

אשר גרנר: צריך להבין, אנחנו באמת רוצים לתת שירותים, אבל השירות עולה כסף.

אשר גרנר: אציג לך דוגמה.

אשר גרנר: נעשה ניסיון בפסח, נתנו לכל עַם ישראל להיכנס חינם.

יוסי ורדי: רק בשלושה חופים.

אשר גרנר: לצערנו נתקלנו בוונדליזם שגרם עַם ישראל.

אשר גרנר: אם רוצים לקבל איכויות שירות, השירות הזה עולה כסף.

אורלי לוי אבקסיס: חלק מן השירותים מתוקצבים על-ידי רשויות ממשלתיות?

אשר גרנר: לא.

אשר גרנר: זאת אחת הבעיות.

אשר גרנר: אם אני מסתכל מה קורה בכל מדינת ישראל, לפחות מהתקציב שאני נותן היום, 4.5 מיליון שקלים שאני נותן לחופים במדינת ישראל זה כלום, זה שום דבר מבחינת העלויות.

אשר גרנר: אני לא נותן לאחזקה.

אשר גרנר: הכול מוטל על הרשות המקומית.

אורלי לוי אבקסיס: אין תחזוקה ממש.

אורלי לוי אבקסיס: היכן אתה גר?

אשר גרנר: אני גר במודיעין.

אורלי לוי אבקסיס: כמה פעמים יצא לך לבקר בחופי הכנרת לפני ואחרי שעברו לאיגוד ערים?

אשר גרנר: הייתי שם אתמול.

אשר גרנר: אני מבקר בכל החופים.

אשר גרנר: אני ראש אגף רישוי עסקים ואתרי רחצה.

אורלי לוי אבקסיס: אני שואלת לא במטרה לתקוף, אלא כדי לוודא אם את מה שאני ראיתי גם אתה ראית.

אשר גרנר: התשובה כן.

אשר גרנר: יש לי פקחים שמסתובבים בחוף.

אשר גרנר: אני רואה ומכיר.

אורלי לוי אבקסיס: הבעיות הן אמיתיות.

אשר גרנר: אני רואה, מכיר וגם מוקיר את מה שאת עושה.

אשר גרנר: אני ואת נמצאים באותו צד של המתרס.

אשר גרנר: אני רוצה שעם ישראל ייכנס חינם לכל החופים, כולל בים התיכון, לא רק בכנרת.

אשר גרנר: אך יש לנו מצב נתון מבחינה תקציבית.

אשר גרנר: לרשויות מקומיות אין היום כסף.

אשר גרנר: כל המועצות האזוריות לא יכולות היום להפעיל את החופים.

יוסף ברון: כממונה על המחוז אני מקבל פניות מראשי רשויות מקומיות שאומרים לי: תסגור את החופים, אנחנו לא מסוגלים להחזיק אותם.

אורלי לוי אבקסיס: אילו חופים?

יוסף ברון: בים התיכון – חופי עכו, נהריה וכל הרשויות המקומיות.

דוד אזולאי: אתם כל-כך מרחמים על ראשי רשויות מקומיות.

דוד אזולאי: הם יכולים לחיות טוב גם אם יאפשרו כניסה חופשית לחופים שלהם.

אשר גרנר: התשובה היא לא.

אשר גרנר: זאת בעיה.

דוד אזולאי: בינתיים יש חוק והוא שקובע שצריך לאפשר לפחות חוף אחד ללא תשלום.

קריאה: זה קיים.

יוסי ורדי: חוף "שיטים" פתוח.

אורלי לוי אבקסיס: אפשר לשחות שם?

יוסי ורדי: מה הבעיה?

אשר גרנר: אני לא מסנגר על איגוד ערים כנרת, אבל אני מברך על הפעילויות שלהם ועל מה שהם עשו – הציבו תחנות חדשות, הציבו שילוט חדש, הכשירו את המקומות.

אשר גרנר: לאט-לאט הדברים משתפרים.

אשר גרנר: זה מקדם אותנו.

אשר גרנר: אני מקבל את מה שאת אומרת ונבדוק כל דבר לגופו, והיכן שצריך – נפעל.

דוד אזולאי: תודה רבה, אדוני.

ניצן הורוביץ: יש לי הערה קטנה.

ניצן הורוביץ: לא נוכל להסכים שבחוק-העזר החדש שהצעתם דמי החניה המרביים יהיו יותר מ-55 שקלים ויגיעו ל-80 שקלים.

ניצן הורוביץ: לא נוכל להסכים לזה, וגם לא נוכל להסכים שדמי החניה לאוטובוסים או לוואנים – הפיצוי, כפי שאמרת – יהיו גבוהים עוד יותר מהסכום שנגבה עכשיו.

ניצן הורוביץ: לא נוכל להסכים לזה.

ניצן הורוביץ: אנחנו כבר אומרים שזה לא יכול להיות.

יוסי ורדי: נבדוק את זה.

דוד אזולאי: אתה מקדים את המאוחר למוקדם.

דוד אזולאי: כאשר השרים יקבלו את ההחלטה זה יגיע לכאן לדיון.

יוסי ורדי: אדוני היושב-ראש, לפני שאתה מסכם אני מבקש לומר משפט אחד.

דוד אזולאי: בבקשה, אדוני.

דוד אזולאי: אני לא יכול לסרב לבקשתך.

יוסי ורדי: קודם כול, זאת הזדמנות עבורי להודות לחבריי באיגוד ערים כנרת, ברשות ניקוז כנרת, למר צבי סלוצקי ומר פנחס גרין שבידיהם הקימו את האיגוד.

יוסי ורדי: כולנו מדברים.

יוסי ורדי: הם עשו את זה.

יוסי ורדי: תודה רבה לכם.

יוסי ורדי: הדבר השני, אני רוצה לפנות לחברת הכנסת אורלי לוי אבקסיס שתשקלי להגיש הצעת חוק לכנסת לכניסה חופשית לחופים במדינת ישראל.

יוסי ורדי: כפי שאת יודעת, אם לא יהיה לזה מקור מימון הכנסת לא תוכל להצביע בעד זה.

אורלי לוי אבקסיס: בואו לא "נשחק אותה" כאילו אתם מסכנים ויצרתם יש מאין.

יוסי ורדי: אני לא מסכן.

אורלי לוי אבקסיס: קיבלתם 30 מיליון שקלים.

אורלי לוי אבקסיס: אחת המטרות שלשמן הוקם איגוד ערים כנרת היא להנגיש את הכנרת לציבור.

אורלי לוי אבקסיס: הפכנו כאן להיות מי שצריכים להגיד: תודה על העשייה, תודה רבה לכם, כביכול אתם פילנתרופים גדולים.

אורלי לוי אבקסיס: אתם לא פילנתרופים.

אורלי לוי אבקסיס: אתם עובדים ויש לכם תקציב.

יוסי ורדי: אין לנו טענות.

יוסי ורדי: התקציב שניתן לנו איננו יכול - - -

אורלי לוי אבקסיס: אז למה קיימתם את מסיבת העיתונאים והורדתם גדרות, והחזרתם אותם שבוע לאחר מכן?

יוסי ורדי: זאת הבעיה, אותו אירוע מקומי?

יוסי ורדי: סביב זה בודקים את הכול?

אורלי לוי אבקסיס: זה בעייתי, כי היתה שם "עבודה בעיניים".

אורלי לוי אבקסיס: יצרתם כאן חיזיון תעתועים לכל מי שנמצא באזור.

אורלי לוי אבקסיס: זה פשוט צביעות.

אורלי לוי אבקסיס: סליחה שאני מתפרצת כך.

יוסי ורדי: השאלה של כניסה ללא תשלום של עם ישראל לכנרת היא שאלה כלכלית.

יוסי ורדי: צריך לעשות על זה עבודה כלכלית.

אורלי לוי אבקסיס: למה לא אמרתם את זה בטרם הוקם האיגוד?

אורלי לוי אבקסיס: אם הייתם אומרים את הדברים הללו אולי היו מוצאים איזו פרוצדורה אחרת כדי לעשות את הדבר הזה.

יוסי ורדי: אמרנו את זה, אך לא קיבלו את דעתנו.

יוסי ורדי: למה את אומרת שלא אמרנו?

אורלי לוי אבקסיס: לקחתם על עצמכם תפקיד שחלק ממנו היה להנגיש את הכנרת לציבור.

יוסי ורדי: אבל לא נענו בחיוב לפנייה שלנו.

דוד אזולאי: אני שואל אותך שאלה.

דוד אזולאי: האם בחופים שהאיגוד אחראי עליהם יש היום חופים שנכנסים אליהם ללא תמורה?

יוסי ורדי: לא.

פנחס גרין: הולכי רגל יכולים להיכנס ללא תשלום לכל מקום.

אורלי לוי אבקסיס: אבל אי אפשר להגיע ברגל ואין לשם תחבורה.

דניאל מורגנשטרן: רוכב אופניים דינו למעשה כדין הולך רגל.

יוסי ורדי: כן, בוודאי.

דוד אזולאי: אני מבקש לסכם את הדיון.

דוד אזולאי: קודם כול, אני מבקש להודות לכל הנוכחים שבאו אלינו להשתתף בדיון הזה מן הצפון הרחוק.

דוד אזולאי: מי כמוני מכיר ויודע מה זה לבוא מן הצפון לירושלים, למרות כביש 6, ולמרות שזה יום י"ז בתמוז ואנשים בצום ובאו בכל זאת מן הצפון.

דוד אזולאי: צריך לחזק את מי שבאו.

דוד אזולאי: אני רוצה לברך קודם כול את יוזמת הדיון, חברת הכנסת אורלי לוי אבקסיס.

דוד אזולאי: הוועדה פונה אליך ומבקשת שתכתבי מכתב ובו תפרטי את כל מה שעלה בסיור שלך, בהתייחס לכל הנושאים שעלו כאן בדיון הזה.

דוד אזולאי: תעבירי את המכתב ליושב-ראש איגוד ערים כנרת, עם העתק לוועדת הפנים והגנת הסביבה, ואנחנו נחכה לתשובה.

דוד אזולאי: הוועדה מחזקת את ידי העושים במלאכת הפיתוח באיגוד ערים כנרת ומביעה את הערכתה לפעולותיהם.

דוד אזולאי: הוועדה מכירה בצורך להוסיף משאבים כספיים לתיקון יסודי של מצב התשתיות והניהול של חופי הכנרת, לרווחת כלל הציבור.

דוד אזולאי: הוועדה קוראת לאיגוד ערים כנרת לממש את כל המוטל עליו על-פי החוק, במטרה לתת לציבור הרחב נגישות ושירות בחניוני הכנרת.

דוד אזולאי: הוועדה תמשיך ותסייע לאיגוד בכל הקשור לתיקוני חקיקה וקבלת תקציבים נוספים על-פי מה שיוצג בפניה, כדי לקדם את הטיפול בחופי הכנרת ולעמוד ביעדי האיגוד כפי שנגזרים מן החוק.

דוד אזולאי: הוועדה מבקשת לקבל מאיגוד ערים כנרת דוח לקראת פתיחת שנת הרחצה 2011.

דוד אזולאי: הוועדה פונה למשרד הפנים ולמשרד התחבורה בבקשה לזרז את אישור חוקי-העזר לחניה באיגוד ערים כנרת.

דוד אזולאי: הוועדה מחזקת ומעודדת את חברי הכנסת היוזמים ביקורי פתע ומדווחים על כך לוועדה.

דב חנין: אדוני היושב-ראש, אני מבקש להוסיף שתי תוספות, ברשותך.

דב חנין: ראשית, אני מציע שנפנה לאיגוד ערים כנרת להכין ולהעביר לוועדה תוכנית לגבי אפשרויות הנגישות של אנשים שאינם מגיעים ברכב ואינם רוצים להיעזר במגרשי החניה שנמצאים בתשלום.

דב חנין: אני מבין שזה לא דבר שתוכלו ליישם, אולי נצטרך לפנות למשרד התחבורה או לגורמים אחרים, לחברות תחבורה ציבורית, אבל איזשהו מִתאר איך אזרח יכול להגיע לחופי הכנרת בלי להחנות את הרכב שלו בתשלום – אם זה חניה בחינם, אם זה תחבורה ציבורית או שאטלים.

דב חנין: שנית, אני מבקש להוסיף, בהמשך לדברים שנאמרו כאן על שביל סובב כנרת, שאנחנו נפנה לאיגוד ערים כנרת להמשיך ולתקצב את השביל הזה.

דב חנין: זה גם מתחייב מן החוק.

דב חנין: במידת הצורך אם תצטרכו תקציב נוסף מן החוץ כדי להמשיך ולתקצב, אנחנו כוועדה נפנה לגורמים הרלוונטיים כדי שהשביל הזה אכן לא "יילך לישון".

אורלי לוי אבקסיס: אבל לא תקבלו שקל לפני שתוכיחו שאתם עושים משהו כדי להנגיש את הכנרת.

אורלי לוי אבקסיס: אני נורא מצטערת, אגש למבקר המדינה ואגש לכל האסמכתאות.

אורלי לוי אבקסיס: לא ייתכן שהוועדה תמשיך להזרים כסף כאשר הם לא ממלאים את מה שנדרשו על-פי חוק.

דוד אזולאי: אנחנו לא מזרימים כסף.

יוסי ורדי: בחוק יש המון מטלות, לא רק המטלה הזאת.

אורלי לוי אבקסיס: נראה שהדברים לא רציניים.

אורלי לוי אבקסיס: הייתם צריכים להנגיש את הכנרת לציבור אך לא הנגשתם את החופים לציבור.

אורלי לוי אבקסיס: אם זאת לא תהיה האסמכתה, יש בתי-משפט ויש ערכאות אחרות.

אורלי לוי אבקסיס: חברים, אתם צריכים להנגיש את החופים.

אורלי לוי אבקסיס: זה חלק מן המטרות שלשמן הוקם איגוד ערים כנרת.

אורלי לוי אבקסיס: אם לא תעשו את זה, כנראה אתם חוטאים למטרה.

אורלי לוי אבקסיס: אני לא רוצה להיות בין מי שיביאו להתפוררות ולהתפרקות של האיגוד הזה, אבל אם לא תהיה ברירה אולי אני אהיה מי שתיזום פעולות ביחד עם "ירוקים" למיניהם.

דוד אזולאי: אדוני יושב-ראש איגוד ערים כנרת, אני מבקש לשאול שאלה אחת.

דוד אזולאי: שביל סובב כנרת נקרא כמדומני על שמו של חבר הכנסת לשעבר יורי שטרן ז"ל.

יוסי ורדי: קטע אחד, מכפר נחום לגשר אריק, שסלילתו הסתיימה, נקרא על שם חבר הכנסת לשעבר יורי שטרן ז"ל.

יוסי ורדי: נערך שם טקס רב רושם בנוכחות שר התיירות.

דוד אזולאי: בתמונות לא ראיתי.

דוד אזולאי: לכן שאלתי.

דוד אזולאי: אני מוסיף לדברי הסיכום את בקשתו של חבר הכנסת דב חנין לגבי תוכנית מגירה לנגישות לכל חופי הכנרת.

דוד אזולאי: אני מסכים אתו שגם אם לא מתכוונים ליישם את זה בטווח קצר, אבל לטווח הרחוק רצוי בוודאי שזה יהיה.

דוד אזולאי: שוב, תודה לכולכם.